http://www.thaigov.go.th

 วันนี้ (24 ตุลาคม 2561) เวลา 09.00 น. ณ ห้องประชุม 501 ตึกบัญชาการ 1 ทำเนียบรัฐบาล

พลเอก ประยุทธ์ จันทร์โอชา นายกรัฐมนตรี เป็นประธานการประชุมคณะรัฐมนตรี

​ ภายหลังเสร็จสิ้นการประชุม พลโท สรรเสริญ แก้วกำเนิด โฆษกประจำสำนักนายกรัฐมนตรี พร้อมด้วยพันเอกหญิง ทักษดา สังขจันทร์ ผู้ช่วยโฆษกประจำสำนักนายกรัฐมนตรี ได้ร่วมแถลงผลการประชุมคณะรัฐมนตรี ซึ่งสรุปสาระสำคัญดังนี้

|  |
| --- |
| **กฎหมาย** |

 1. เรื่อง ร่างพระราชบัญญัติการศึกษาแห่งชาติ พ.ศ. ….

 2. เรื่อง ร่างพระราชบัญญัติการพัฒนาเด็กปฐมวัย พ.ศ. ....

 3. เรื่อง ร่างพระราชบัญญัติการไกล่เกลี่ยข้อพิพาท พ.ศ. ....

 4. เรื่อง ร่างพระราชบัญญัติกระจายหน้าที่และอำนาจให้แก่องค์กรปกครองส่วนท้องถิ่น พ.ศ. ....

 5. เรื่อง ร่างพระราชบัญญัติสภาผู้ส่งสินค้าทางเรือแห่งประเทศไทย (ฉบับที่ ..) พ.ศ. .... (เพื่อยกเลิกมาตรา 14 และมาตรา 41)

 6. เรื่อง ร่างพระราชกฤษฎีกาการได้รับเงินประจำตำแหน่งของข้าราชการทหาร (ฉบับที่ ..) พ.ศ. ....

 7. เรื่อง ร่างประกาศกระทรวงอุตสาหกรรม เรื่อง กำหนดวัตถุดิบและคุณภาพผลิตภัณฑ์ ของโรงงานสกัดน้ำมันปาล์ม พ.ศ. ....

 8. เรื่อง ร่างพระราชบัญญัติเทคโนโลยีป้องกันประเทศ พ.ศ. ….

 9. เรื่อง ร่างพระราชบัญญัติป่าไม้ (ฉบับที่ ..) พ.ศ. ….

|  |
| --- |
| **เศรษฐกิจ- สังคม** |

 10. เรื่อง ขออนุมัติการจัดทำโครงการที่อยู่อาศัยสำหรับผู้สูงอายุ (โครงการบ้านเคหะกตัญญู คลองหลวง 1)

 11. เรื่อง การเชื่อมโยงข้อมูลภาพใบหน้าบุคคลจากฐานข้อมูลทะเบียนกลางของกรมการ ปกครองด้วยระบบคอมพิวเตอร์

 12. เรื่อง ร่างข้อบังคับการรถไฟฟ้าขนส่งมวลชนแห่งประเทศไทย ว่าด้วยการกำหนด

 อัตราค่าโดยสาร วิธีการจัดเก็บค่าโดยสาร และการกำหนดประเภทบุคคลที่ได้รับ การยกเว้นไม่ต้องชำระค่าโดยสารรถถไฟฟ้า โครงการรถไฟฟ้าสายสีน้ำเงิน

 พ.ศ. ....

 13. เรื่อง ขออนุมัติการประกันภัยข้าวโพดเลี้ยงสัตว์และทบทวนการชดเชยดอกเบี้ยให้กับ ธนาคารเพื่อการเกษตรและสหกรณ์การเกษตร ตามโครงการสานพลังประชารัฐ เพื่อสนับสนุนการปลูกข้าวโพดหลังฤดูทำนา

(ท่านสามารถดาวน์โหลดมติผลการประชุมคณะรัฐมนตรี ฉบับวันที่ 24 ตุลาคม 2561)

ด้วยการสแกน QR Code



|  |
| --- |
| **ต่างประเทศ** |

 14. เรื่อง การประชุมใหญ่ผู้แทนผู้มีอำนาจเต็ม ปี ค.ศ. 2018 ของสหภาพโทรคมนาคม ระหว่างประเทศ

 15. เรื่อง ร่างบันทึกความเข้าใจว่าด้วยความร่วมมือด้านเทคโนโลยีสารสนเทศและการ สื่อสารและเทคโนโลยีดิจิทัลระหว่างกระทรวงดิจิทัลเพื่อเศรษฐกิจและสังคมแห่ง ราชอาณาจักรไทยกับกระทรวงเทคโนโลยีสารสนเทศและการสื่อสารแห่ง สาธารณรัฐรวันดา

 16. เรื่อง ท่าทีไทยสำหรับการประชุมสมัชชาภาคีอนุสัญญาว่าด้วยพื้นที่ชุ่มน้ำ สมัยที่ 13

 17. เรื่อง ขอความเห็นชอบร่างถ้อยแถลงร่วมการประชุมระดับรัฐมนตรีอาเซียนด้านสตรี ครั้งที่ 3

 18. เรื่อง ขอความเห็นชอบต่อร่างปฏิญญาแห่งอัสตานาในการประชุมระดับโลกด้านการ สาธารณสุขมูลฐานสำหรับการประชุม Second International Conference on Primary Health Care Towards Universal Health Coverage and the Sustainable Development Goals

 19. เรื่อง ร่างถ้อยแถลงร่วมของการประชุมรัฐมนตรีพลังงานอาเซียน ครั้งที่ 36 และการ ประชุมอื่นที่เกี่ยวข้อง

|  |
| --- |
| **แต่งตั้ง** |

 20. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทวิชาการระดับ ทรงคุณวุฒิ (กระทรวงสาธารณสุข)

 21. เรื่อง การแต่งตั้งข้าราชการพลเรือนสามัญ (กระทรวงการต่างประเทศ)

 22. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทบริหารระดับสูง (กระทรวงยุติธรรม)

 23. เรื่อง การแต่งตั้งประธานกรรมการในคณะกรรมการพัฒนาการเศรษฐกิจและสังคม แห่งชาติ

 24. เรื่อง แต่งตั้งผู้ว่าการการไฟฟ้าส่วนภูมิภาค

 25. เรื่อง ให้กรรมการผู้ช่วยรัฐมนตรีคงอยู่ปฏิบัติหน้าที่ต่ออีกหนึ่งวาระ

 26. เรื่อง การแต่งตั้งข้าราชการให้ดำรงตำแหน่งประเภทบริหาร ระดับสูง กระทรวงเกษตร และสหกรณ์

 27. เรื่อง การแต่งตั้งรองประธานกรรมการและกรรมการอื่นในคณะกรรมการธนาคารเพื่อ การเกษตรและสหกรณ์การเกษตร

**\*\*\*\*\*\*\*\*\*\*\*\*\*\*\*\*\*\*\***

สำนักโฆษก สำนักเลขาธิการนายกรัฐมนตรี โทร. 0 2288-4396

|  |
| --- |
| **กฎหมาย** |

**1. เรื่อง ร่างพระราชบัญญัติการศึกษาแห่งชาติ พ.ศ. ….**

 คณะรัฐมนตรีมีมติอนุมัติและรับทราบ ดังนี้

 1. อนุมัติหลักการร่างพระราชบัญญัติการศึกษาแห่งชาติ พ.ศ. …. ตามที่คณะกรรมการอิสระ เพื่อการปฏิรูปการศึกษาเสนอ และให้ส่งสำนักงานคณะกรรมการกฤษฎีกาตรวจพิจารณา โดยให้รับความเห็นของกระทรวงวัฒนธรรม กระทรวงศึกษาธิการ สำนักงาน ก.พ. สำนักงาน ก.พ.ร. สำนักงบประมาณ คณะกรรมการพิจารณาโครงสร้างหน่วยงานและระบบค่าตอบแทนบุคลากรภาครัฐ คณะกรรมการบริหารกองทุนเพื่อความเสมอภาคทางการศึกษา คณะกรรมการยุทธศาสตร์ชาติ และคณะกรรมการอิสระเพื่อการปฏิรูปการศึกษา ไปประกอบการพิจารณาด้วย แล้วส่งให้คณะกรรมการประสานงานสภานิติบัญญัติแห่งชาติพิจารณาก่อนเสนอสภานิติบัญญัติแห่งชาติต่อไป

 2. รับทราบแผนในการจัดทำกฎหมายลำดับรอง กรอบระยะเวลา และกรอบสาระสำคัญของกฎหมายลำดับรองที่ออกตามร่างพระราชบัญญัติดังกล่าว ตามที่คณะกรรมการอิสระเพื่อการปฏิรูปการศึกษาเสนอ

 3. ให้ยกเว้นการดำเนินการตามมติคณะรัฐมนตรีเมื่อวันที่ 24 กรกฎาคม 2550 (เรื่อง การซักซ้อมความเข้าใจเกี่ยวกับขั้นตอนการจัดตั้งหน่วยงานของรัฐ) เกี่ยวกับการจัดตั้งสถาบันหลักสูตรและการเรียนรู้แห่งชาติ และศูนย์ข้อมูลสารสนเทศเพื่อการศึกษาแห่งชาติ และให้คณะกรรมการอิสระเพื่อการปฏิรูปการศึกษาเร่งรัดดำเนินการตามมติคณะรัฐมนตรีดังกล่าว แล้วแจ้งผลการดำเนินการการจัดตั้งหน่วยงานไปยังสำนักงานคณะกรรมการกฤษฎีกาเพื่อประกอบการตรวจพิจารณาร่างพระราชบัญญัติดังกล่าวต่อไป

 4. ให้คณะกรรมการอิสระเพื่อการปฏิรูปการศึกษาและกระทรวงศึกษาธิการรับความเห็นของสำนักงาน ก.พ. สำนักงบประมาณ คณะกรรมการบริหารกองทุนเพื่อความเสมอภาคทางการศึกษา และคณะกรรมการยุทธศาสตร์ชาติไปพิจารณาดำเนินการต่อไปด้วย

 **สาระสำคัญของร่างพระราชบัญญัติ**

 ร่างพระราชบัญญัติฉบับนี้เป็นการปรับปรุงพระราชบัญญัติการศึกษาแห่งชาติ พ.ศ. 2542 และที่แก้ไขเพิ่มเติม ที่กำหนดให้รัฐต้องจัดการศึกษาอบรมและสนับสนุนให้เอกชนจัดการศึกษาอบรมให้เกิดความรู้คู่คุณธรรม การบริหารและการจัดการศึกษาของแต่ละเขตพื้นที่การศึกษา การเร่งรัดการศึกษาวิทยาศาสตร์และเทคโนโลยีเพื่อการพัฒนาประเทศ และการพัฒนาวิชาชีพครู โดยร่างพระราชบัญญัติฉบับนี้ได้กำหนดหลักการซึ่งเป็นสาระสำคัญให้สอดคล้องกับยุทธศาสตร์ชาติ กรอบการปฏิรูปการศึกษาตามมาตรา 54 และมาตรา 258 จ. ด้านการศึกษาของรัฐธรรมนูญแห่งราชอาณาจักรไทย และเจตนารมณ์ของรัฐธรรมนูญแห่งราชอาณาจักรไทย ซึ่งมีสาระสำคัญ ดังนี้

 1. **การให้โรงเรียนเป็นศูนย์กลางของการบริหารจัดการการศึกษา**

 1.1 กำหนดให้สถานศึกษาของรัฐมีความเป็นอิสระในการบริหารและการจัดการศึกษาทั้งด้านการบริหารวิชาการ ด้านการบริหารงบประมาณ ด้านการบริหารงานบุคคล และด้านการบริหารงานทั่วไป โดยหลักเกณฑ์เกี่ยวกับการกำกับดูแลสถานศึกษาของรัฐที่มีความเป็นอิสระต้องเป็นไปตามกฎหมายที่เกี่ยวข้อง สำหรับสถานศึกษาของเอกชนสามารถจัดการศึกษาได้ทุกรูปแบบตามที่กฎหมายกำหนด

 1.2 กำหนดให้ผู้บริหารสถานศึกษาต้องมีความรู้ความสามารถโดยต้องจัดให้มีการประเมินผลการปฏิบัติหน้าที่ของผู้บริหารสถานศึกษา รวมทั้งจัดให้ผู้บริหารสถานศึกษาได้รับการพัฒนาความรู้ความสามารถที่จำเป็นสำหรับการปฏิบัติหน้าที่

 1.3 กำหนดให้สถานศึกษาระดับต่ำกว่าปริญญาตรีแต่ละสถานศึกษามีคณะกรรมการสถานศึกษา เพื่อทำหน้าที่ส่งเสริม สนับสนุน และกำกับดูแลกิจการและการประกันคุณภาพของสถานศึกษา

 1.4 กำหนดให้กระทรวงศึกษาธิการ (ศธ.) จัดทำข้อกำหนดด้านคุณภาพของการศึกษา เพื่อให้สถานศึกษานำไปจัดทำข้อกำหนดด้านคุณภาพและดำเนินการด้านประกันคุณภาพของสถานศึกษาของตน รวมทั้งต้องจัดให้มีการประเมินคุณภาพการศึกษาโดยหน่วยงานภายนอก

 1.5 กำหนดให้มีสมัชชาการศึกษาระดับจังหวัดในแต่ละจังหวัดโดยให้จัดตั้งตามความพร้อมและความสมัครใจรวมตัวกันของภาคประชาชน ภาคเอกชน ภาคประชาสังคม และหน่วยงานของรัฐ เพื่อศึกษาและเสนอแนวทางการพัฒนาการศึกษาของจังหวัดต่อหน่วยงานที่เกี่ยวข้องภายในจังหวัด

 1.6 กำหนดให้สถานศึกษาในระดับการศึกษาก่อนวัยเรียนและระดับการศึกษาขั้นพื้นฐานมีหลักสูตรสถานศึกษาในการจัดการเรียนการสอน โดยหลักสูตรดังกล่าวต้องประกอบด้วยหลักสูตรแกนกลางที่จัดทำขึ้นเพื่อใช้กับสถานศึกษาทุกแห่ง และหลักสูตรเพิ่มเติมของสถานศึกษาที่จัดทำขึ้นเอง โดยต้องมีความเหมาะสมกับศักยภาพและความถนัดของผู้เรียน และตอบสนองความต้องการที่แตกต่างและหลากหลายของวิถีชีวิต วัฒนธรรม ชุมชน และสังคม

 2. **การปฏิรูปครู**

 2.1 กำหนดให้รัฐมีโครงการระยะยาวในการผลิตและพัฒนาครู มีวัตถุประสงค์ในการคัดกรองผู้ที่มีคุณสมบัติเหมาะสม สนับสนุนทุนการศึกษา และคัดเลือกสถาบันการศึกษาที่มีคุณภาพในการผลิตครูเพื่อให้ผู้รับทุนเข้าศึกษา เพื่อให้ได้ครูที่มีคุณสมบัติตรงกับความต้องการของประเทศ

 2.2 ให้ ศธ. จัดให้มีระบบและวิธีการที่หลากหลายและเหมาะสมในการพัฒนาครูและบุคลากรทางการศึกษา ให้สามารถเรียนรู้ร่วมกัน พัฒนาสมรรถนะและพัฒนาตนเองได้อย่างต่อเนื่อง โดย ศธ. จะดำเนินการดังกล่าวเอง หรือสนับสนุนให้สถานศึกษาเป็นผู้ดำเนินการ หรือจัดให้มีความร่วมมือระหว่างรัฐ องค์กรปกครองส่วนท้องถิ่น ภาคเอกชน หรือภาคประชาสังคม เพื่อดำเนินการดังกล่าว

 2.3 กำหนดให้ครูและบุคลากรทางการศึกษาได้รับเงินเดือน ค่าตอบแทน สวัสดิการ และสิทธิประโยชน์อื่นที่เหมาะสม รวมทั้งโอกาสในการพัฒนาความรู้และทักษะ และมีความก้าวหน้าในการประกอบอาชีพ โดยให้คำนึงถึงการปฏิบัติงานที่มีความยากลำบาก หรือการปฏิบัติงานในพื้นที่ที่เสี่ยงภัยหรือห่างไกล

 3. **คณะกรรมการนโยบายการศึกษาแห่งชาติ**

 3.1 กำหนดให้มีคณะกรรมการนโยบายการศึกษาแห่งชาติ โดยมีนายกรัฐมนตรีเป็นประธาน และมีเลขาธิการคณะกรรมการนโยบายการศึกษาแห่งชาติเป็นกรรมการและเลขานุการ โดยมีอำนาจหน้าที่พิจารณาและจัดทำแผนการศึกษาแห่งชาติ พิจารณาเกี่ยวกับการดำเนินการตามแผนการศึกษาแห่งชาติในด้านต่าง ๆ ทั้งด้านงบประมาณ การจัดอัตรากำลังคน และการพัฒนากฎหมาย รวมทั้งส่งเสริมและสนับสนุนเกี่ยวกับการจัดการศึกษาและระบบการศึกษาตามร่างพระราชบัญญัติฉบับนี้

 3.2 กำหนดให้มีสำนักงานคณะกรรมการนโยบายการศึกษาแห่งชาติเป็นส่วนราชการใน ศธ. ที่มีฐานะเป็นนิติบุคคล และมีเลขาธิการคณะกรรมการนโยบายการศึกษาแห่งชาติเป็นหัวหน้าส่วนราชการ มีหน้าที่เป็นฝ่ายเลขานุการของคณะกรรมการนโยบายการศึกษาแห่งชาติ และศึกษา วิเคราะห์ และนำเสนอข้อมูลเกี่ยวกับการดำเนินการตามแผนการศึกษาแห่งชาติ และการจัดการศึกษาและระบบการศึกษาตามร่างพระราชบัญญัติฉบับนี้

 3.3 กำหนดให้การจัดทำแผนการศึกษาแห่งชาติต้องพิจารณาถึงปัจจัยด้านความมั่นคง เศรษฐกิจ สังคม และความก้าวหน้าด้านวิทยาศาสตร์และเทคโนโลยีของนานาประเทศ สถานการณ์และผลการสัมฤทธิ์ด้านการศึกษาของประเทศ ยุทธศาสตร์ชาติและแผนการปฏิรูปประเทศ โดยหากในกรณีที่สภาพการณ์เปลี่ยนแปลงไปจนไม่เหมาะสมที่จะสามารถดำเนินการตามแผนการศึกษาแห่งชาติได้ คณะกรรมการนโยบายการศึกษาแห่งชาติย่อมสามารถแก้ไขเพิ่มเติมแผนการศึกษาแห่งชาติให้สอดคล้องกับการเปลี่ยนแปลงดังกล่าวได้

**2. เรื่อง ร่างพระราชบัญญัติการพัฒนาเด็กปฐมวัย พ.ศ. ....**

 คณะรัฐมนตรีมีมติอนุมัติและรับทราบ ดังนี้

 1. อนุมัติหลักการร่างพระราชบัญญัติการพัฒนาเด็กปฐมวัย พ.ศ. .... ที่คณะกรรมการอิสระเพื่อการปฏิรูปการศึกษาเสนอ และให้ส่งสำนักงานคณะกรรมการกฤษฎีกาตรวจพิจารณา โดยให้รับข้อสั่งการของนายกรัฐมนตรี และความเห็นของคณะกรรมการยุทธศาสตร์ชาติ สำนักงานกองทุนเพื่อความเสมอภาคทางการศึกษา สำนักงานเลขาธิการสภาการศึกษา สำนักงาน ก.พ.ร. สำนักงบประมาณ สำนักงาน ก.พ. คณะกรรมการพิจารณาโครงสร้างหน่วยงานและระบบค่าตอบแทนบุคลากรภาครัฐ สำนักงานคณะกรรมการข้อมูลข่าวสารของราชการ กระทรวงการพัฒนาสังคมและความมั่นคงของมนุษย์ กระทรวงมหาดไทย กระทรวงศึกษาธิการ สำนักงานการตรวจเงินแผ่นดิน คณะกรรมการอิสระเพื่อการปฏิรูปการศึกษา และสำนักเลขาธิการคณะรัฐมนตรี ไปประกอบการพิจารณาด้วย แล้วส่งให้คณะกรรมการประสานงานสภานิติบัญญัติแห่งชาติพิจารณาก่อนเสนอสภานิติบัญญัติแห่งชาติต่อไป

 2. รับทราบแผนในการจัดทำกฎหมายลำดับรอง กรอบระยะเวลา และกรอบสาระสำคัญของกฎหมายลำดับรองที่ออกตามร่างพระราชบัญญัติดังกล่าว ตามที่คณะกรรมการอิสระเพื่อการปฏิรูปการศึกษาเสนอ

 3. ให้ยกเว้นการดำเนินการตามมติคณะรัฐมนตรีเมื่อวันที่ 24 กรกฎาคม 2550 (เรื่อง การซักซ้อมความเข้าใจเกี่ยวกับขั้นตอนการจัดตั้งหน่วยงานของรัฐ) เกี่ยวกับการจัดตั้งสำนักงานคณะกรรมการนโยบายการพัฒนาเด็กปฐมวัย และให้คณะกรรมการอิสระเพื่อการปฏิรูปการศึกษาเร่งรัดดำเนินการตามมติคณะรัฐมนตรีดังกล่าว แล้วแจ้งผลไปยังสำนักงานคณะกรรมการกฤษฎีกาเพื่อประกอบการพิจารณาร่างพระราชบัญญัติดังกล่าวต่อไป

 **สาระสำคัญของร่างพระราชบัญญัติ**

 1. โครงสร้างการบริหาร

 1.1 กำหนดให้มีคณะกรรมการนโยบายการพัฒนาเด็กปฐมวัยซึ่งเป็นคณะกรรมการระดับชาติ โดยมีนายกรัฐมนตรีเป็นประธาน มีอำนาจในการจัดทำนโยบายยุทธศาสตร์และแผนพัฒนาเด็กปฐมวัยเสนอต่อคณะรัฐมนตรีเพื่อให้ความเห็นชอบ ประสานงาน กำกับ ติดตาม และประเมินผลการดำเนินงานให้เป็นไปตามแผนพัฒนาเด็กปฐมวัย บูรณาการการทำงานร่วมกันระหว่างหน่วยงานของรัฐหรือองค์กรอื่นใดที่เกี่ยวข้องในระดับชาติถึงระดับชุมชน เสนอหรือแก้ไขกฎหมายที่เกี่ยวข้อง จัดให้มีและพัฒนาฐานข้อมูลเด็กปฐมวัย เสนอความเห็นต่อคณะรัฐมนตรีเกี่ยวกับการจัดทำงบประมาณแบบบูรณาการของหน่วยงานรัฐที่เกี่ยวข้องกับการพัฒนาเด็กปฐมวัย

 1.2 กำหนดให้มีสำนักงานคณะกรรมการนโยบายการพัฒนาเด็กปฐมวัย มีฐานะเป็นนิติบุคคลที่เป็นหน่วยงานของรัฐ แต่ไม่เป็นส่วนราชการหรือรัฐวิสาหกิจ ทำหน้าที่เป็นหน่วยงานเลขานุการของคณะกรรมการนโยบายการพัฒนาเด็กปฐมวัย รายได้ของสำนักงาน อาทิ เงินอุดหนุนที่รัฐบาลจัดสรรให้ เงินหรือทรัพย์สินที่มีผู้บริจาคให้ เป็นต้น ให้รายได้ที่สำนักงานได้รับจากการดำเนินงาน เมื่อหักค่าใช้จ่ายแล้วให้นำส่งเป็นรายได้ของรัฐ

 2. กำหนดให้มีระบบการพัฒนาเด็กปฐมวัย แบ่งออกเป็น 4 ช่วง ได้แก่ (1) ช่วงก่อนคลอด หรือทารกในครรภ์มารดา (2) ช่วงแรกเกิด ถึงก่อนอายุสามปีบริบูรณ์ หรือช่วงวัยเด็กเล็ก (3) ช่วงอายุสามปีบริบูรณ์ ถึงก่อนอายุหกปีบริบูรณ์ หรือ ช่วงเด็กก่อนวัยเรียน หรือช่วงวัยอนุบาล (4) ช่วงอายุหกปีบริบูรณ์ ถึงก่อนอายุแปดปีบริบูรณ์ หรือ ช่วงวัยรอยต่อระหว่างวัยอนุบาลกับวัยประถมศึกษาปีที่หนึ่งถึงปีที่สอง

 3. กำหนดวัตถุประสงค์ของการให้เด็กปฐมวัยได้รับการดูแล พัฒนาและจัดการเรียนรู้ โดยให้อยู่รอดปลอดภัยและได้รับการคุ้มครองจากการล่วงละเมิดไม่ว่าในทางใด ให้มีพัฒนาการที่ดีทั้งด้านร่างกาย จิตใจ อารมณ์ สังคมและปัญญาที่ดีสมวัย สามารถเรียนรู้อย่างสอดคล้องกับหลักการพัฒนาศักยภาพและความต้องการจำเป็นพิเศษ ซึมซับสุนทรียะและวัฒนธรรมที่หลากหลายได้ มีอุปนิสัยใฝ่ดี มีคุณธรรม มีวินัย ใฝ่รู้ มีความคิดสร้างสรรค์ และมีจิตสำนึกในความเป็นพลเมืองไทยและพลเมืองโลก

 4. กำหนดให้องค์กรปกครองส่วนท้องถิ่นมีหน้าที่และอำนาจจัดให้มีการให้ความรู้ที่ถูกต้องแก่ประชาชนเกี่ยวกับการวางแผนครอบครัว การตั้งครรภ์ที่มีคุณภาพ การเลี้ยงดูบุตร การพัฒนาเด็กปฐมวัย รวมทั้งให้มีหน้าที่และอำนาจจัดให้มีสวัสดิการแก่หญิงมีครรภ์ในท้องถิ่นอย่างเหมาะสม

 5. กำหนดหน้าที่ให้รัฐและองค์กรปกครองส่วนท้องถิ่น จัดให้มีบริการและสวัสดิการด้านสาธารณสุข ด้านการศึกษา และด้านสังคมอย่างมีคุณภาพแก่เด็กปฐมวัย หญิงมีครรภ์ และบุคคลในครอบครัวของเด็กปฐมวัยอย่างทั่วถึงและเท่าเทียมกันโดยไม่เรียกเก็บค่าใช้จ่าย เว้นแต่หลักเกณฑ์ที่คณะกรรมการกำหนด จัดให้มีการพัฒนาเด็กปฐมวัยในช่วงรอยต่อระหว่างระดับอนุบาลกับระดับประถมศึกษาอย่างต่อเนื่องและราบรื่น จัดให้มีการคัดกรองเพื่อค้นหาเด็กที่มีความบกพร่องทางร่างกาย อารมณ์ จิตใจ สังคมและสติปัญญา หรือเด็กปฐมวัยที่ไม่มีผู้ดูแลหรือเด็กด้อยโอกาสอย่างทันท่วงที รวมทั้งการให้ความรู้ในการพัฒนาเด็กปฐมวัยแก่ครอบครัวเด็กปฐมวัย

 6. กำหนดให้การรับเด็กปฐมวัยเพื่อเข้ารับการพัฒนาในสถานพัฒนาเด็กปฐมวัยและสถานศึกษาตามกฎหมายว่าด้วยการศึกษาแห่งชาติโดยวิธีการสอบคัดเลือกจะกระทำมิได้ เว้นแต่เป็นกรณีที่คณะกรรมการประกาศกำหนด และผู้ใดฝ่าฝืนต้องระวางโทษปรับไม่เกินห้าแสนบาท

 7. กำหนดให้มีการประเมินผลการดำเนินงานของคณะกรรมการและสำนักงานในปีที่สามของวาระการดำรงตำแหน่งของคณะกรรมการ มีการประเมินผลสัมฤทธิ์ในการดำเนินงานของคณะกรรมการและสำนักงานโดยคณะกรรมการประเมินซึ่งแต่งตั้งโดยคณะรัฐมนตรี

**3. เรื่อง ร่างพระราชบัญญัติการไกล่เกลี่ยข้อพิพาท พ.ศ. ....**

 คณะรัฐมนตรีมีมติเห็นชอบและรับทราบ ดังนี้

 1. เห็นชอบร่างพระราชบัญญัติการไกล่เกลี่ยข้อพิพาท พ.ศ. .... ของกระทรวงยุติธรรม ที่สำนักงานคณะกรรมการกฤษฎีกาตรวจพิจารณาแล้ว และให้ส่งคณะกรรมการประสานงานสภานิติบัญญัติแห่งชาติพิจารณา ก่อนเสนอสภานิติบัญญัติแห่งชาติต่อไป

 2. รับทราบแผนในการจัดทำกฎหมายลำดับรอง กรอบระยะเวลา และกรอบสาระสำคัญของกฎหมายลำดับรองที่ออกตามร่างพระราชบัญญัติดังกล่าว ตามที่กระทรวงยุติธรรมเสนอ

 **สาระสำคัญของร่างพระราชบัญญัติ**

 1. กำหนดบทนิยาม “การไกล่เกลี่ยข้อพิพาท” หมายความว่า การดำเนินการเพื่อให้คู่กรณีมีโอกาสเจรจาตกลงกันระงับข้อพิพาททางแพ่งและทางอาญาโดยสันติวิธีและปราศจากการวินิจฉัยชี้ขาดข้อพิพาท ทั้งนี้ ไม่รวมถึงการไกล่เกลี่ยข้อพิพาทที่ดำเนินการในชั้นศาล และในชั้นการบังคับคดี

 2. กำหนดให้การไกล่เกลี่ยข้อพิพาทตามร่างพระราชบัญญัตินี้ไม่กระทบต่อการไกล่เกลี่ยข้อพิพาทที่ดำเนินการอยู่แล้วโดยหน่วยงานของรัฐและไม่เป็นการต้องห้ามหน่วยงานของรัฐที่ดำเนินการไกล่เกลี่ยอยู่แล้วจะดำเนินการไกล่เกลี่ยตามพระราชบัญญัตินี้ เช่น การไกล่เกลี่ยโดยอำเภอตามพระราชบัญญัติระเบียบบริหารราชการแผ่นดิน พ.ศ. 2534 การไกล่เกลี่ยโดยสำนักงานอัยการสูงสุดตามระเบียบสำนักงานอัยการสูงสุดว่าด้วยการไกล่เกลี่ยและประนอมข้อพิพาทคดีอาญาในชั้นพนักงานอัยการ พ.ศ. 2555

 3. กำหนดห้ามมิให้ผู้ไกล่เกลี่ยกระทำการหรือจัดให้กระทำการใด ๆ ซึ่งเป็นการบังคับ ขู่เข็ญ หลอกลวง หรือกระทำการโดยมิชอบด้วยประการใด ๆ เพื่อให้คู่กรณีทำข้อตกลงระงับข้อพิพาท

 4. กำหนดการไกล่เกลี่ยข้อพิพาททางแพ่งที่เกี่ยวด้วยสิทธิแห่งสภาพบุคคล สิทธิในครอบครัว หรือกรรมสิทธิ์ในอสังหาริมทรัพย์ ไม่สามารถกระทำการไกล่เกลี่ยได้ ส่วนข้อพิพาททางแพ่งที่สามารถไกล่เกลี่ยได้มี 4 ประการ ดังนี้ (1) ข้อพิพาทเกี่ยวกับที่ดินซึ่งมิใช่ข้อพิพาทเกี่ยวด้วยกรรมสิทธิ์ (2) ข้อพิพาทระหว่างทายาทเกี่ยวกับทรัพย์มรดก (3) ข้อพิพาทอื่นตามที่กำหนดในพระราชกฤษฎีกา (4) ข้อพิพาทอื่นนอกจาก (1) (2) และ (3) ที่มีทุนทรัพย์ไม่เกินห้าล้านบาท หรือไม่เกินจำนวนที่กำหนดในพระราชกฤษฎีกา

 5. กำหนดการไกล่เกลี่ยข้อพิพาททางอาญา โดยแยกได้เป็น 3 ประเภท ดังนี้ (1) ความผิดอันยอมความได้ (2) ความผิดลหุโทษตามมาตรา 390 มาตรา 391 มาตรา 392 มาตรา 393 มาตรา 394 มาตรา 395 และมาตรา 397 แห่งประมวลกฎหมายอาญา (3) ความผิดลหุโทษอื่นที่ไม่กระทบต่อส่วนรวมตามที่กำหนด ในพระราชกฤษฎีกา ทั้งนี้ เมื่อคู่กรณีทำข้อตกลงระงับข้อพิพาททางอาญากันแล้ว ให้ถือว่าสิทธินำคดีอาญามาฟ้องระงับเฉพาะคู่กรณีซึ่งทำข้อตกลงดังกล่าว

 6. กำหนดให้ในการดำเนินการไกล่เกลี่ยข้อพิพาททางอาญา หากคดีอยู่ระหว่างการสอบสวนหรือพิจารณาคดีของพนักงานสอบสวน พนักงานอัยการ หรือศาลแล้ว ให้หน่วยงานซึ่งดำเนินการไกล่เกลี่ยข้อพิพาทแจ้งให้พนักงานสอบสวน พนักงานอัยการ หรือศาล แล้วแต่กรณี ทราบ พนักงานสอบสวน พนักงานอัยการ หรือศาล อาจรอการสอบสวน การสั่งคดี การพิจารณาคดี หรือการพิพากษาคดี แล้วแต่กรณี ไว้ก่อนจนกว่าจะรู้ผลการไกล่เกลี่ยข้อพิพาท

 7. กำหนดกระบวนการไกล่เกลี่ยข้อพิพาทภาคประชาชน โดยกำหนดให้กรมคุ้มครองสิทธิและเสรีภาพ ยธ. ส่งเสริมและสนับสนุนให้ประชาชนรวมตัวกันเป็นศูนย์ไกล่เกลี่ยข้อพิพาทภาคประชาชน ซึ่งข้อพิพาทที่ศูนย์ไกล่เกลี่ยฯ ดำเนินการได้ ประกอบด้วย (1) ข้อพิพาททางแพ่งที่มีทุนทรัพย์ไม่เกินสองแสนบาทหรือไม่เกินจำนวนที่กำหนดในพระราชกฤษฎีกา (2) ข้อพิพาททางแพ่งอื่นตามที่กำหนดในพระราชกฤษฎีกา (3) ข้อพิพาททางอาญาตามมาตรา 34

 8. กำหนดบทกำหนดโทษผู้ไกล่เกลี่ยผู้ใดเรียก รับ หรือยอมจะรับทรัพย์สินหรือประโยชน์อื่นใดสำหรับตนเองหรือผู้อื่นโดยมิชอบ เพื่อกระทำการหรือไม่กระทำการอย่างใดในหน้าที่ไม่ว่าการนั้นจะชอบหรือมิชอบด้วยหน้าที่ ต้องระวางโทษจำคุกตั้งแต่หนึ่งปีถึงสิ้นปี หรือปรับตั้งแต่สองหมื่นบาทถึงสองแสนบาท หรือทั้งจำทั้งปรับ

**4. เรื่อง ร่างพระราชบัญญัติกระจายหน้าที่และอำนาจให้แก่องค์กรปกครองส่วนท้องถิ่น พ.ศ. ....**

 คณะรัฐมนตรีมีมติอนุมัติและรับทราบ ดังนี้

 1. อนุมัติหลักการร่างพระราชบัญญัติกระจายหน้าที่และอำนาจให้แก่องค์กรปกครองส่วนท้องถิ่น พ.ศ. .... ตามที่สำนักงานปลัดสำนักนายกรัฐมนตรีเสนอ และให้ส่งสำนักงานคณะกรรมการกฤษฎีกาตรวจพิจารณา โดยให้รับความเห็นของกระทรวงการคลัง กระทรวงมหาดไทย กระทรวงสาธารณสุข สำนักงาน ก.พ. และสำนักงาน ก.พ.ร. ไปประกอบการพิจารณาด้วย แล้วส่งให้คณะกรรมการประสานงานสภานิติบัญญัติแห่งชาติพิจารณา ก่อนเสนอสภานิติบัญญัติแห่งชาติต่อไป

 2. รับทราบแผนในการจัดทำกฎหมายลำดับรอง กรอบระยะเวลา และกรอบสาระสำคัญของกฎหมายลำดับรองที่ออกตามร่างพระราชบัญญัติดังกล่าว ตามที่สำนักงานปลัดสำนักนายกรัฐมนตรีเสนอ

 3. ให้ยกเว้นการดำเนินการตามมติคณะรัฐมนตรี เมื่อวันที่ 20 ตุลาคม 2552 เกี่ยวกับการจัดตั้งสำนักงานคณะกรรมการการกระจายหน้าที่และอำนาจให้แก่องค์กรปกครองส่วนท้องถิ่น และให้สำนักงานปลัดสำนักนายกรัฐมนตรีเร่งรัดดำเนินการตามมติคณะรัฐมนตรีดังกล่าว แล้วแจ้งผลการดำเนินการการจัดตั้งสำนักงานไปยังสำนักงานคณะกรรมการกฤษฎีกา เพื่อประกอบการตรวจพิจารณาร่างพระราชบัญญัติต่อไป

 4. ให้สำนักงานคณะกรรมการการกระจายอำนาจให้แก่องค์กรปกครองส่วนท้องถิ่นรับความเห็นของกระทรวงการคลัง สำนักงาน ก.พ.ร. และสำนักงบประมาณไปพิจารณาดำเนินการต่อไปด้วย

 **สาระสำคัญของร่างพระราชบัญญัติ**

 1. กำหนดบทบาทของคณะกรรมการการกระจายหน้าที่และอำนาจให้แก่องค์กรปกครองส่วนท้องถิ่น (ก.ก.ถ.) เพิ่มมากขึ้นให้เป็นองค์กรบริหารและผลักดันการเพิ่มประสิทธิภาพการจัดทำบริการสาธารณะขององค์กรปกครองส่วนท้องถิ่น การกำหนดยุทธศาสตร์การกระจายหน้าที่และอำนาจฯ และนโยบายการกระจายหน้าที่และอำนาจฯ รวมถึงเสนอแนะต่อคณะรัฐมนตรีในเรื่องต่าง ๆ อาทิ มาตรการแนวทางการเสริมสร้างประสิทธิภาพของการบูรณาการภารกิจฯ การจัดสรรเงินงบประมาณที่จัดสรรเพิ่มขึ้นให้แก่องค์กรปกครองส่วนท้องถิ่น เป็นต้น ตลอดจนมีหน้าที่ประสานกับส่วนราชการต่าง ๆ เพื่อผลักดันให้องค์กรปกครองส่วนท้องถิ่นในการจัดบริการสาธารณะได้อย่างมีประสิทธิภาพเกิดประโยชน์แก่ประชาชนอย่างสูงสุด

 2. กำหนดให้มีสำนักงานคณะกรรมการการกระจายหน้าที่และอำนาจให้แก่องค์กรปกครองส่วนท้องถิ่น เป็นส่วนราชการในสังกัดสำนักนายกรัฐมนตรี (ยกระดับจากกองภายใต้ สปน.) โดยเป็นสำนักงานเลขานุการของ ก.ก.ถ. และรับผิดชอบในงานเลขานุการและกิจการต่าง ๆ ที่เกี่ยวข้องกับการกระจายหน้าที่และอำนาจให้แก่องค์กรปกครองส่วนท้องถิ่น

 3. กำหนดหลักการการกระจายหน้าที่และอำนาจขององค์กรปกครองส่วนท้องถิ่น อาทิ การถ่ายโอนภารกิจ การจัดสรรภาษีอากร และการถ่ายโอนและพัฒนาบุคลากร รวมถึงการกำหนดให้องค์กรปกครองส่วนท้องถิ่นอาจจัดตั้งองค์การมหาชนท้องถิ่นหรือรัฐวิสาหกิจท้องถิ่นได้ในกรณีที่มีความจำเป็นเพื่อประโยชน์ในการจัดบริการสาธารณะหรือขยายบริการสาธารณะอันเป็นประโยชน์ของประชาชน โดยได้รับความเห็นชอบจากสภาองค์กรปกครองส่วนท้องถิ่นและ ก.ก.ถ. และให้ตราเป็นพระราชกฤษฎีกา

 4. กำหนดหลักการในความร่วมมือระหว่างหน่วยงานของรัฐ องค์กรปกครองส่วนท้องถิ่น และเอกชน เพื่อดำเนินการจัดทำบริการสาธารณะหรือกิจกรรมสาธารณะให้แก่ประชาชนในท้องถิ่นได้

 5. กำหนดกลไกและขั้นตอนการกระจายหน้าที่และอำนาจให้แก่องค์กรปกครองส่วนท้องถิ่น โดยกำหนดให้มียุทธศาสตร์การกระจายหน้าที่และอำนาจ และการถ่ายโอนภารกิจให้แก่องค์กรปกครองส่วนท้องถิ่น

 6. กำหนดให้มีเป้าหมายการจัดบริการสาธารณะและการติดตามประเมินผลองค์กรปกครองส่วนท้องถิ่น เพื่อเป็นหลักประกันการจัดทำบริการสาธารณะขององค์กรปกครองส่วนท้องถิ่นจะต้องไม่ต่ำกว่ามาตรฐานเดิมที่หน่วยงานของรัฐเคยให้บริการแก่ประชาชน และกำหนดให้มีการประเมินผลความพึงพอใจของประชาชนและให้ประชาชนได้เข้ามามีส่วนร่วมในการดำเนินงานขององค์กรปกครองส่วนท้องถิ่น

 7. กำหนดให้มีการจัดสรรรายได้ให้แก่องค์กรปกครองส่วนท้องถิ่นเพิ่มขึ้น โดยมีเป้าหมายรายได้ขององค์กรปกครองส่วนท้องถิ่นเพิ่มขึ้นสอดคล้องกับภารกิจที่เพิ่มขึ้น และการพิจารณารายได้ให้องค์กรปกครองส่วนท้องถิ่นมีรายได้จากการจัดเก็บเองมากขึ้น

 8. กำหนดบทเฉพาะกาลให้ภาษีมูลค่าเพิ่มตามประมวลรัษฎากร รวมทั้งการจัดสรรสัดส่วนภาษีและอากรที่จัดสรรให้แก่องค์กรปกครองส่วนท้องถิ่นใช้ได้ต่อไป จนกว่ากฎหมายว่าด้วยรายได้องค์กรปกครองส่วนท้องถิ่นและกฎหมายที่เกี่ยวข้องมีผลใช้บังคับ

**5. เรื่อง ร่างพระราชบัญญัติสภาผู้ส่งสินค้าทางเรือแห่งประเทศไทย (ฉบับที่ ..) พ.ศ. .... (เพื่อยกเลิกมาตรา 14 และมาตรา 41)**

 คณะรัฐมนตรีมีมติอนุมัติหลักการร่างพระราชบัญญัติสภาผู้ส่งสินค้าทางเรือแห่งประเทศไทย (ฉบับที่ ..) พ.ศ. .... ตามที่กระทรวงพาณิชย์เสนอ และให้ส่งสำนักงานคณะกรรมการกฤษฎีกาตรวจพิจารณา แล้วส่งให้คณะกรรมการประสานงานสภานิติบัญญัติแห่งชาติพิจารณา ก่อนเสนอสภานิติบัญญัติแห่งชาติต่อไป และให้กระทรวงพาณิชย์รับความเห็นของสำนักงานคณะกรรมการพัฒนาการเศรษฐกิจและสังคมแห่งชาติและสำนักเลขาธิการคณะรัฐมนตรีไปพิจารณาดำเนินการต่อไป

 **ร่างพระราชบัญญัติสภาผู้ส่งสินค้าทางเรือแห่งประเทศไทย (ฉบับที่ ..) พ.ศ. .... มีสาระสำคัญ**เป็นการยกเลิกมาตรา 14 และมาตรา 41 แห่งพระราชบัญญัติสภาผู้ส่งสินค้าทางเรือแห่งประเทศไทย พ.ศ. 2537 เพื่อให้มีความเหมาะสมและสอดคล้องกับรัฐธรรมนูญแห่งราชอาณาจักรไทย ซึ่งเป็นการคืนเสรีภาพแก่ผู้ส่งสินค้าทางเรือ ในการเข้าเป็นสมาชิกสภาผู้ส่งสินค้าทางเรือแห่งประเทศไทยได้โดยความสมัครใจ

**6. เรื่อง ร่างพระราชกฤษฎีกาการได้รับเงินประจำตำแหน่งของข้าราชการทหาร (ฉบับที่ ..) พ.ศ. ....**

 คณะรัฐมนตรีมีมติอนุมัติหลักการร่างพระราชกฤษฎีกาการได้รับเงินประจำตำแหน่งของข้าราชการทหาร (ฉบับที่ ..) พ.ศ. .... ตามที่กระทรวงกลาโหมเสนอ และให้ส่งสำนักงานคณะกรรมการกฤษฎีกาตรวจพิจารณา แล้วดำเนินการต่อไปได้ และให้กระทรวงกลาโหมรับความเห็นของสำนักงาน ก.พ. ไปประกอบการพิจารณาด้วย

 **สาระสำคัญของร่างพระราชกฤษฎีกา**

 แก้ไขเพิ่มเติมพระราชกฤษฎีกาการได้รับเงินประจำตำแหน่งของข้าราชการทหาร พ.ศ. 2553 โดยกำหนดสาขาวิชาชีพเฉพาะ เพิ่มเติม จำนวน 6 สาขาวิชาชีพ คือ (1) สาขากายอุปกรณ์ (2) สาขาจิตวิทยาคลินิก

(3) สาขาเทคโนโลยีหัวใจและทรวงอก (4) สาขาสังคมสงเคราะห์ (5) สาขาเวชศาสตร์การสื่อความหมาย และ

(6) สาขากิจกรรมบำบัด

**7. เรื่อง ร่างประกาศกระทรวงอุตสาหกรรม เรื่อง กำหนดวัตถุดิบและคุณภาพผลิตภัณฑ์ของโรงงานสกัดน้ำมันปาล์ม พ.ศ. ....**

 คณะรัฐมนตรีมีมติอนุมัติในหลักการร่างประกาศกระทรวงอุตสาหกรรม เรื่อง กำหนดวัตถุดิบและคุณภาพผลิตภัณฑ์ของโรงงานสกัดน้ำมันปาล์ม พ.ศ. .... ตามที่กระทรวงอุตสาหกรรมเสนอ และให้ส่งคณะกรรมการตรวจสอบร่างกฎหมายและร่างอนุบัญญัติที่เสนอคณะรัฐมนตรีตรวจพิจารณา และให้กระทรวงอุตสาหกรรมรับความเห็นของกระทรวงพาณิชย์ไปพิจารณาดำเนินการต่อไปด้วย

 **สาระสำคัญของร่างประกาศ**

 1. กำหนดหลักเกณฑ์การประกอบกิจการโรงงานสกัดน้ำมันปาล์มแบบหีบน้ำมันแยกโดยต้องใช้ปาล์มทะลายและปาล์มลูกร่วงที่เกิดจากการตัดปาล์มและขนส่งปาล์มเป็นวัตถุดิบเท่านั้น และต้องสกัดน้ำมันปาล์มให้มีคุณภาพ โดยใช้วัตถุดิบข้างต้น จำนวน 1,000 กิโลกรัม ต้องสกัดน้ำมันได้ไม่น้อยกว่า 18 กิโลกรัม และกำหนดหลักเกณฑ์การประกอบกิจการโรงงานสกัดน้ำมันปาล์มแบบหีบน้ำมันรวมโดยต้องใช้วัตถุดิบเป็นผลปาล์ม จำนวน 100 กิโลกรัม และต้องสกัดน้ำมันได้ไม่น้อยกว่า 30 กิโลกรัม เพื่อให้ได้น้ำมันปาล์มที่มีคุณภาพสูง

 2. กำหนดข้อยกเว้นคุณภาพของน้ำมันปาล์มที่สกัด กรณีเกิดภัยธรรมชาติ และภัยธรรมชาติดังกล่าวทำให้โรงงานสกัดน้ำมันปาล์มสกัดน้ำมันได้คุณภาพต่ำกว่าที่กำหนดไว้ในข้อ 1.

 3. กำหนดให้อำนาจผู้ว่าราชการจังหวัดในท้องที่ที่โรงงานสกัดน้ำมันปาล์มตั้งอยู่และประสบภัยธรรมชาติ ออกประกาศกำหนดคุณภาพของน้ำมันปาล์มที่สกัดได้ต่ำกว่าหลักเกณฑ์ที่กำหนดไว้ได้ โดยต้องระบุระยะเวลาการใช้บังคับหลักเกณฑ์ดังกล่าวไว้ในประกาศด้วย

 4. กำหนดให้โรงงานประกอบกิจการสกัดน้ำมันปาล์มแบบหีบน้ำมันแยก และหีบน้ำมันรวมที่ได้รับใบอนุญาตประกอบกิจการก่อนวันที่ร่างประกาศฉบับนี้มีผลใช้บังคับ ต้องดำเนินการให้เป็นไปตามประกาศนี้ภายใน 180 วันนับแต่วันที่ประกาศในราชกิจจานุเบกษา

**8. เรื่อง ร่างพระราชบัญญัติเทคโนโลยีป้องกันประเทศ พ.ศ. ….**

 คณะรัฐมนตรีมีมติเห็นชอบและรับทราบ ดังนี้

 1. เห็นชอบร่างพระราชบัญญัติเทคโนโลยีป้องกันประเทศ พ.ศ. …. ของกระทรวงกลาโหม ที่สำนักงานคณะกรรมการกฤษฎีกาตรวจพิจารณาแล้ว และให้ส่งคณะกรรมการประสานงานสภานิติบัญญัติแห่งชาติพิจารณา ก่อนเสนอสภานิติบัญญัติแห่งชาติต่อไป

 2. รับทราบแผนในการจัดทำกฎหมายลำดับรอง กรอบระยะเวลา และกรอบสาระสำคัญของกฎหมายลำดับรองซึ่งต้องออกตามร่างพระราชบัญญัติเทคโนโลยีป้องกันประเทศ พ.ศ. …. ตามที่กระทรวงกลาโหมเสนอ

 **สาระสำคัญของร่างพระราชบัญญัติเทคโนโลยีป้องกันประเทศ พ.ศ. ….** ของกระทรวงกลาโหม ที่สำนักงานคณะกรรมการกฤษฎีกาตรวจพิจารณาแล้ว เป็นการจัดตั้งสถาบันเทคโนโลยีป้องกันประเทศ มีฐานะเป็นนิติบุคคล โดยเป็นการขยายขอบเขตการดำเนินงานของสถาบันเทคโนโลยีป้องกันประเทศ (องค์การมหาชน) ทั้งนี้ มีวัตถุประสงค์เพื่อการวิจัย พัฒนานวัตกรรม เทคโนโลยีป้องกันประเทศ บูรณาการความร่วมมือระหว่างภาครัฐและเอกชน ส่งเสริมให้เกิดการขยายตัวในภาคธุรกิจ เพื่อให้เกิดอุตสาหกรรมป้องกันประเทศขึ้นในประเทศไทย เพื่อให้สอดคล้องกับนโยบายรัฐบาลในด้านการรักษาความมั่นคงของรัฐและการต่างประเทศ

**9. เรื่อง ร่างพระราชบัญญัติป่าไม้ (ฉบับที่ ..) พ.ศ. ….**

 คณะรัฐมนตรีมีมติเห็นชอบร่างพระราชบัญญัติป่าไม้ (ฉบับที่ ..) พ.ศ. …. ของกระทรวงทรัพยากรธรรมชาติและสิ่งแวดล้อม ที่สำนักงานคณะกรรมการกฤษฎีกาตรวจพิจารณาแล้ว และให้เสนอคณะกรรมการประสานงานสภานิติบัญญัติแห่งชาติพิจารณา ก่อนเสนอสภานิติบัญญัติแห่งชาติต่อไป

 **สาระสำคัญของร่างพระราชบัญญัติ**

 1. แก้ไขบทนิยาม “ทำไม้” หมายความว่า ตัด ฟัน กาน โค่น ลิด เลื่อย ผ่า ถาก ทอน ขุด ชักลากไม้ในป่า หรือนำไม้ออกจากป่าด้วยประการใด ๆ เพื่อให้กระชับและชัดเจนยิ่งขึ้น

 2. กำหนดให้ไม้ทุกชนิดที่ขึ้นในที่ดินที่มีกรรมสิทธิ์หรือสิทธิครอบครองตามประมวลกฎหมายที่ดินและเพิ่มเติมให้ไม้ในที่ดินที่ได้รับอนุญาตให้ทำประโยชน์ตามประเภทหนังสือแสดงสิทธิที่รัฐมนตรีประกาศกำหนดโดยความเห็นชอบของคณะรัฐมนตรี ไม่เป็นไม้หวงห้าม เพื่อให้เป็นไปตามมติคณะรัฐมนตรีวันที่ 18 กันยายน 2561 ส่วนไม้ในป่าชนิดใดจะกำหนดให้เป็นไม้หวงห้ามประเภทใดนั้น ให้กำหนดโดยพระราชกฤษฎีกา

 3. ยกเลิกการกำหนดยกเว้นค่าภาคหลวงสำหรับการทำไม้ในที่ดินที่มีโฉนดที่ดิน หรือหนังสือรับรองการทำประโยชน์ตามประมวลกฎหมายที่ดินของตนได้

 4. กำหนดเพิ่มกระบวนการในการรับรองไม้เพื่อใช้เป็นหลักฐานยืนยันแหล่งที่มาของไม้ โดยใช้วิธีการแจ้งเพื่อขอออกหนังสือรับรองไม้และกำหนดให้เป็นภาคสมัครใจ

 5. กำหนดบทเฉพาะกาลให้ไม้ 18 ชนิดที่ขึ้นในป่าให้ยังคงเป็นไม้หวงห้าม

|  |
| --- |
| **เศรษฐกิจ- สังคม** |

**10. เรื่อง ขออนุมัติการจัดทำโครงการที่อยู่อาศัยสำหรับผู้สูงอายุ (โครงการบ้านเคหะกตัญญู คลองหลวง 1)**

 คณะรัฐมนตรีมีมติอนุมัติ ดังนี้

 1. อนุมัติการจัดทำโครงการที่อยู่อาศัยสำหรับผู้สูงอายุ (โครงการบ้านเคหะกตัญญู คลองหลวง 1) จำนวน 1 โครงการ รวม 192 หน่วย วงเงินลงทุนรวม 417.139 ล้านบาท ตามที่กระทรวงการพัฒนาสังคมและความมั่นคงของมนุษย์ (พม.) เสนอ ทั้งนี้ งบประมาณที่ใช้ในการดำเนินโครงการในส่วนของการจัดหาและการค้ำประกันเงินกู้ภายในประเทศ ให้เป็นไปตามความเห็นของกระทรวงการคลัง (กค.)

 2. ให้ พม. รับความเห็นของ กค. (หนังสือกระทรวงการคลัง ที่ กค 0818.2/7852 ลงวันที่ 18 พฤษภาคม 2561) กระทรวงคมนาคม กระทรวงทรัพยากรธรรมชาติและสิ่งแวดล้อม กระทรวงสาธารณสุข สำนักงบประมาณ (หนังสือสำนักงบประมาณ ที่ นร 0723/14509 ลงวันที่ 9 กรกฎาคม 2561) และคณะกรรมการพัฒนาการเศรษฐกิจและสังคมแห่งชาติ (หนังสือสำนักงานคณะกรรมการพัฒนาการเศรษฐกิจและสังคมแห่งชาติ ด่วนมาก ที่ นร 1101/3629 ลงวันที่ 12 มิถุนายน 2561) ไปพิจารณาดำเนินการต่อไปด้วย

 **ทั้งนี้** **โครงการที่อยู่อาศัยสำหรับผู้สูงอายุ (โครงการเคหะกตัญญู คลองหลวง 1) มีสาระสำคัญโดยสรุป** ดังนี้

 **พื้นที่ดำเนินโครงการ** : ที่ดินของการเคหะแห่งชาติ ในจังหวัดปทุมธานี จำนวน 39.59 ไร่

 **จำนวนหน่วย** : 192 หน่วย

 **รูปแบบโครงการ** : บ้านแฝดชั้นเดียว ขนาด 38 ตารางวา จำนวน 36 หน่วย, บ้านแฝด 2 ชั้น ขนาด 39 ตารางวา จำนวน 68 หน่วย, บ้านแฝด 2 ชั้น ขนาด 42 ตารางวา จำนวน 48 หน่วย

 **ราคาขายเบื้องต้น** : 2.330 – 3.210 ล้านบาท

 **วงเงินลงทุนรวม** 417.139 ล้านบาท

 **ระยะเวลาดำเนินโครงการ** : เริ่มดำเนินการก่อสร้างในปี 2561 และจะแล้วเสร็จในปี 2563

**11. เรื่อง การเชื่อมโยงข้อมูลภาพใบหน้าบุคคลจากฐานข้อมูลทะเบียนกลางของกรมการปกครองด้วยระบบคอมพิวเตอร์**

 คณะรัฐมนตรีมีมติอนุมัติ ดังนี้

 1. อนุมัติตามที่สำนักงานคณะกรรมการการเลือกตั้ง (สำนักงาน กกต.) เสนอให้ผู้อำนวยการทะเบียนกลางยินยอมให้สำนักงาน กกต. เชื่อมโยงข้อมูลในทะเบียนอื่น (ภาพใบหน้า) นอกจากทะเบียนตามมาตรา 15 วรรคสอง แห่งพระราชบัญญัติการทะเบียนราษฎร พ.ศ. 2534 แก้ไขเพิ่มเติม (ฉบับที่ 2) พ.ศ. 2551 ซึ่งเป็นข้อมูลที่เป็นสาระสำคัญอย่างยิ่งในการสนับสนุนการปฏิบัติภารกิจต่าง ๆ ตามบทบาทหน้าที่ของสำนักงาน กกต. และเป็นการดำเนินการเพื่อประโยชน์ในการรักษาความสงบเรียบร้อยและความมั่นคงในราชอาณาจักร ทั้งนี้ จะไม่นำข้อมูลไปใช้ประโยชน์ในทางธุรกิจหรือนอกเหนือภารกิจ/วัตถุประสงค์ที่ร้องขอ โดยให้สำนักงาน กกต. รับความเห็นของกระทรวงดิจิทัลเพื่อเศรษฐกิจและสังคมไปพิจารณาดำเนินการต่อไป

 2. ให้สำนักงาน กกต. ร่วมกับกระทรวงมหาดไทย (กรมการปกครอง) และหน่วยงานที่เกี่ยวข้องร่วมกันพิจารณาแนวทางการกำหนดมาตรการคุ้มครองและรักษาความปลอดภัยในการเข้าถึงข้อมูลภาพใบหน้าบุคคลจากฐานข้อมูลทะเบียนกลางของกรมการปกครอง รวมทั้งระบบการตรวจสอบหรือการป้องกันการนำข้อมูลดังกล่าวไปใช้นอกเหนือภารกิจหรือการกระทำอันเป็นการละเมิดสิทธิส่วนบุคคลให้ชัดเจนด้วย

 **สาระสำคัญของเรื่อง**

 สำนักงาน กกต. เสนอคณะรัฐมนตรีพิจารณาอนุมัติให้ผู้อำนวยการทะเบียนกลาง กรมการปกครอง กระทรวงมหาดไทย ยินยอมให้สำนักงาน กกต. เชื่อมโยงข้อมูลที่ปรากฏในทะเบียนอื่น (ภาพใบหน้าจากบัตรประจำตัวประชาชน) ซึ่งเป็นข้อมูลที่เป็นสาระสำคัญอย่างยิ่งในการสนับสนุนการปฏิบัติภารกิจต่าง ๆ ตามบทบาทหน้าที่ของสำนักงาน กกต. เพื่อใช้ตรวจสอบและยืนยันความมีตัวตนของบุคคลที่เกี่ยวข้องในการกระทำความผิดกฎหมายเลือกตั้งหรือประกอบการพิจารณาสั่งระงับสิทธิสมัครรับเลือกตั้ง หรือยื่นคำร้องต่อศาลเพื่อสั่งเพิกถอนสิทธิเลือกตั้ง เพื่อให้การเลือกตั้งเป็นไปโดยสุจริตและเที่ยงธรรม ตามเจตนารมณ์ของรัฐธรรมนูญแห่งราชอาณาจักรไทย โดยจะไม่นำข้อมูลไปใช้ประโยชน์ในทางธุรกิจหรือนอกเหนือภารกิจ/วัตถุประสงค์ที่ร้องขอ ซึ่งในปัจจุบันสำนักงาน กกต. ได้จัดทำบันทึกข้อตกลงว่าด้วยการใช้ประโยชน์ด้านข้อมูลบุคคลจากฐานข้อมูลทะเบียนกลางในราชการระหว่างกรมการปกครอง กระทรวงมหาดไทย ได้แก่ ข้อมูลที่ปรากฏภายในทะเบียนบ้าน ทะเบียนคนเกิด ทะเบียนคนตาย หรือทะเบียนประวัติสำหรับคนซึ่งไม่มีสัญชาติไทย แต่ไม่รวมถึงข้อมูลภาพใบหน้าบุคคล ทั้งนี้ รัฐมนตรีว่าการกระทรวงมหาดไทยได้เห็นชอบให้สำนักงาน กกต. เชื่อมโยงระบบคอมพิวเตอร์เพื่อใช้ข้อมูลภาพใบหน้าบุคคลจากฐานข้อมูลทะเบียนกลางของกรมการปกครองแล้ว

**12. เรื่อง ร่างข้อบังคับการรถไฟฟ้าขนส่งมวลชนแห่งประเทศไทย ว่าด้วยการกำหนดอัตราค่าโดยสาร**

**วิธีการจัดเก็บค่าโดยสาร และการกำหนดประเภทบุคคลที่ได้รับการยกเว้นไม่ต้องชำระค่าโดยสารรถไฟฟ้า โครงการรถไฟฟ้าสายสีน้ำเงิน พ.ศ. ....**

 คณะรัฐมนตรีมีมติเห็นชอบร่างข้อบังคับการรถไฟฟ้าขนส่งมวลชนแห่งประเทศไทย ว่าด้วยการกำหนดอัตราค่าโดยสาร วิธีการจัดเก็บค่าโดยสาร และการกำหนดประเภทบุคคลที่ได้รับการยกเว้นไม่ต้องชำระ ค่าโดยสารรถไฟฟ้า โครงการรถไฟฟ้าสายสีน้ำเงิน พ.ศ. .... (กำหนดให้อัตราค่าโดยสารรถไฟฟ้าสำหรับโครงการรถไฟฟ้าสายสีน้ำเงิน ราคาเริ่มต้น 16 บาท ราคาสูงสุด 42 บาท) ตามที่กระทรวงคมนาคม (คค.) เสนอ และให้ดำเนินการต่อไปได้ และให้กระทรวงคมนาคมเร่งรัดการดำเนินการตามมติคณะรัฐมนตรี วันที่ 1 มีนาคม 2559 แล้วรายงานผลการพิจารณาให้คณะรัฐมนตรีทราบต่อไปด้วย

 ทั้งนี้ การรถไฟฟ้าขนส่งมวลชนแห่งประเทศไทยได้ดำเนินการเจรจากับคู่สัญญาตามมติคณะรัฐมนตรีเมื่อวันที่ 5 มิถุนายน 2561 แล้ว โดยบริษัท ทางด่วนและรถไฟฟ้ากรุงเทพ จำกัด (มหาชน) ยินดีที่จะคงอัตราค่าโดยสารเดิมในโครงการรถไฟฟ้า จนถึงวันที่ 30 พฤศจิกายน 2561 ซึ่งในการคงอัตราค่าโดยสารตลอดระยะเวลาดังกล่าว เป็นการสนับสนุนในรูปแบบของ Promotion แก่ผู้โดยสาร โดยไม่ต้องให้รัฐบาลชดเชยแต่ประการใด และจะใช้อัตราค่าโดยสารใหม่ซึ่งมีอัตราราคาเริ่มต้นที่ 16 บาท ราคาสูงสุด 42 บาท เท่ากับอัตราค่าโดยสารที่ใช้บังคับอยู่ในปัจจุบัน ยกเว้นสถานีที่ 5 สถานีที่ 8 และสถานีที่ 11 จะมีอัตราค่าโดยสารเพิ่มขึ้นจากปัจจุบันสถานีละ 1 บาท ตั้งแต่วันที่ 1 ธันวาคม 2561 เป็นต้นไป โดยจะต้องมีการประกาศต่อสาธารณะก่อนใช้บังคับเป็นเวลาไม่น้อยกว่า 30 วัน (ก่อนวันที่ 1 พฤศจิกายน 2561) ซึ่งคณะกรรมการการรถไฟฟ้าขนส่งมวลชนแห่งประเทศไทยได้เห็นชอบกับอัตราค่าโดยสารรถไฟฟ้าใหม่ด้วยแล้ว

 **สาระสำคัญของร่างข้อบังคับ**

1. ให้ข้อบังคับนี้มีผลใช้บังคับเมื่อพ้นกำหนด 30 วัน นับแต่วันประกาศในราชกิจจานุเบกษา

เป็นต้นไป

1. ให้ยกเลิกข้อบังคับ รฟม. ว่าด้วยการกำหนดอัตราค่าโดยสาร วิธีการจัดเก็บค่าโดยสาร และการ

กำหนดประเภทบุคคลที่ได้รับการยกเว้นไม่ต้องชำระค่าโดยสาร สำหรับโครงการรถไฟฟ้ามหานคร สายเฉลิมรัชมงคล พ.ศ. 2559

1. กำหนดรายละเอียดแนวเส้นทางโครงการรถไฟฟ้าสายสีน้ำเงินให้สอดคล้องกับปัจจุบัน ดังนี้
	1. โครงการรถไฟฟ้ามหานคร สายเฉลิมรัชมงคล (สายสีน้ำเงิน) เริ่มจากสถานีรถไฟฟ้าหัว

ลำโพง ผ่านสถานีรถไฟฟ้าศูนย์การประชุมแห่งชาติสิริกิติ์จนถึงสถานีรถไฟฟ้าบางซื่อ

* 1. โครงการรถไฟฟ้าสายสีน้ำเงินส่วนต่อขยาย แบ่งเป็น 2 ช่วง ช่วงแรกเริ่มตั้งแต่สถานี

รถไฟฟ้าบางซื่อ ถึงสถานีรถไฟฟ้าท่าพระ และช่วงที่สองเริ่มตั้งแต่สถานีรถไฟฟ้าหัวลำโพง ถึงสถานีรถไฟฟ้าหลักสอง

1. กำหนดอัตราค่าโดยสารรถไฟฟ้าสายสีน้ำเงิน ดังนี้

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
| จำนวนสถานีรถไฟฟ้าที่เดินทาง | 1 | 2 | 3 | 4 | 5 | 6 | 7 | 8 | 9 | 10 | 11 | 12ขึ้นไป |
| อัตราค่าโดยสาร (บาท)  | 16 | 19 | 21 | 23 | 26เพิ่ม1 บาท) | 28 | 30 | 33เพิ่ม1 บาท) | 35 | 37 | 40เพิ่ม1 บาท) | 42 |

1. กำหนดประเภทบุคคลที่ได้ลดหย่อนค่าโดยสารและได้รับการยกเว้นไม่ต้องชำระค่าโดยสาร
2. กำหนดให้คณะกรรมการ รฟม. มีอำนาจออกประกาศลดอัตราค่าโดยสารรถไฟฟ้าได้เป็นครั้งคราว

เพื่อส่งเสริมการใช้บริการรถไฟฟ้า หรือเพื่อสนับสนุนกิจกรรมตามนโยบายของรัฐบาล หรือกรณีที่มีความจำเป็นอย่างยิ่ง

**13. เรื่อง ขออนุมัติการประกันภัยข้าวโพดเลี้ยงสัตว์และทบทวนการชดเชยดอกเบี้ยให้กับธนาคารเพื่อการเกษตรและสหกรณ์การเกษตร ตามโครงการสานพลังประชารัฐเพื่อสนับสนุนการปลูกข้าวโพดหลังฤดูทำนา**

 คณะรัฐมนตรีมีมติอนุมัติตามที่กระทรวงเกษตรและสหกรณ์ (กษ.) เสนอ ดังนี้

 1. อนุมัติการประกันภัยข้าวโพดเลี้ยงสัตว์ ตามโครงการสานพลังประชารัฐ เพื่อสนับสนุนการปลูกข้าวโพดหลังฤดูทำนา อัตราเบี้ยประกันภัยไร่ละ 65 บาท (รวมอากรแสตมป์และภาษีมูลค่าเพิ่ม) พื้นที่เป้าหมาย 2 ล้านไร่ ใน 33 จังหวัด ครอบคลุมเกษตรกรผู้เอาประกันภัยประมาณ 150,000 ราย รวมวงเงินไม่เกิน 130 ล้านบาท จากงบประมาณรายจ่ายประจำปีงบประมาณ พ.ศ. 2561 งบกลาง รายการเงินสำรองจ่ายเพื่อกรณีฉุกเฉินหรือจำเป็น ให้กับธนาคารเพื่อการเกษตรและสหกรณ์การเกษตร (ธ.ก.ส.) โดยให้ ธ.ก.ส. ดำเนินการ ดังนี้

 1.1 ขออนุมัติจัดสรรงบประมาณเพื่อเป็นค่าใช้จ่ายในการอุดหนุนเบี้ยประกันภัยจากสำนักงบประมาณ (สงป.) ตามขั้นตอนต่อไป

 1.2 เป็นตัวกลางระหว่างเกษตรกรผู้ขอเอาประกันภัยกับผู้รับประกันภัยตามโครงการสานพลังประชารัฐเพื่อสนับสนุนการปลูกข้าวโพดหลังฤดูทำนา ปีการผลิต 2561/62

 2. ทบทวนการชดเชยอัตราดอกเบี้ยให้กับ ธ.ก.ส. ตามโครงการสานพลังประชารัฐเพื่อสนับสนุนการปลูกข้าวโพดหลังฤดูทำนา ในประเด็นดอกเบี้ยสินเชื่อเพื่อสนับสนุนการปลูกข้าวโพดเลี้ยงสัตว์จากร้อยละ 3.01 ต่อปี ระยะเวลา 6 เดือน เป็นอัตราดอกเบี้ย ร้อยละ 4 ต่อปี เกษตรกรผู้กู้รับภาระร้อยละ 0.01 ต่อปี รัฐบาลชดเชยร้อยละ 3.99 ต่อปี ระยะเวลา 6 เดือน วงเงินงบประมาณ 79.8 ล้านบาท ซึ่งมติคณะรัฐมนตรีเมื่อวันที่ 25 กันยายน 2561 อนุมัติให้แล้ว จำนวน 60 ล้านบาท โดยอนุมัติจัดสรรงบประมาณเพิ่มเติม จำนวน 19.8 ล้านบาท จากงบประมาณรายจ่ายประจำปีงบประมาณ พ.ศ. 2561 งบกลาง รายการเงินสำรองจ่ายเพื่อกรณีฉุกเฉินหรือจำเป็น ให้กับ ธ.ก.ส.

 3. มอบหมายให้คณะกรรมการขับเคลื่อนโครงการสานพลังประชารัฐเพื่อสนับสนุนการปลูกข้าวโพดหลังฤดูทำนาระดับอำเภอ ทำหน้าที่ตรวจสอบเกษตรกรที่ได้รับความเสียหายแต่มิได้อยู่ในเขตพื้นที่ที่มีการประกาศเขตการให้ความช่วยเหลือผู้ประสบภัยพิบัติกรณีฉุกเฉิน ตามระเบียบกระทรวงการคลังว่าด้วยเงินทดรองราชการเพื่อช่วยเหลือผู้ประสบภัยพิบัติกรณีฉุกเฉิน พ.ศ. 2556 และให้คณะกรรมการดังกล่าวดำเนินการรับรองความเสียหายของเกษตรกรที่ไม่ได้อยู่ในเขตการประกาศเขตการให้ความช่วยเหลือผู้ประสบภัยพิบัติกรณีฉุกเฉินและจัดส่งข้อมูลให้ ธ.ก.ส. และสมาคมประกันวินาศภัยไทย เพื่อพิจารณาดำเนินการช่วยเหลือต่อไป

 **สาระสำคัญของเรื่อง**

 กษ. รายงานว่า

 ในคราวประชุมคณะกรรมการนโยบายและบริหารจัดการข้าวโพดเลี้ยงสัตว์ (นบขพ.) ครั้งที่ 4/2561 เมื่อวันที่ 8 ตุลาคม 2561 ได้มีมติเห็นชอบในหลักการการสนับสนุนเบี้ยประกันภัยให้แก่เกษตรกรผู้เข้าร่วมโครงการสานพลังประชารัฐเพื่อสนับสนุนการปลูกข้าวโพดหลังฤดูทำนา โดยมีรายละเอียดโครงการสรุปได้ดังนี้

|  |  |
| --- | --- |
| **หัวข้อ** | **รายละเอียด** |
| **1. วัตถุประสงค์** | เพื่อใช้ระบบประกันภัยในการดูแลความเสี่ยงภัยธรรมชาติ รูปแบบเดียวกับโครงการประกันภัยข้าวนาปี และคุ้มครองต้นทุนการผลิตของเกษตรกรผู้เข้าร่วมโครงการสานพลังประชารัฐเพื่อสนับสนุนการปลูกข้าวโพดหลังฤดูทำนา  |
| **2. พื้นที่เป้าหมาย** | **2 ล้านไร่ ใน 33 จังหวัด** (ภาคเหนือ จำนวน 15 จังหวัด ภาคตะวันออกเฉียงเหนือ จำนวน 15 จังหวัด ภาคกลาง จำนวน 2 จังหวัด และภาคตะวันออก จำนวน 1 จังหวัด) **ครอบคลุมเกษตรกรผู้เอาประกันภัยประมาณ 150,000 ราย**  |
| **3. เงื่อนไขการรับประกันภัย** | 3.1 **ผู้เอาประกันภัย** หมายถึง บุคคลที่ระบุชื่อเป็นผู้เอาประกันภัยในตารางกรมธรรม์ประกันภัย และ/หรือในใบรับรองการประกันภัยนี้ ทั้งนี้ จะต้องเป็นเกษตรกรที่อยู่ในพื้นที่ส่งเสริมการปลูกข้าวโพดเลี้ยงสัตว์หลังฤดูทำนาตามโครงการสานพลังประชารัฐเพื่อสนับสนุนการปลูกข้าวโพดหลังฤดูทำนาเท่านั้น และที่ได้ขึ้นทะเบียนผู้ปลูกข้าวโพดเลี้ยงสัตว์ตามข้อมูลทะเบียนเกษตรกร (ทบก.) ปี 2561/62 กับกรมส่งเสริมการเกษตร 3.2 **รูปแบบการเอาประกันภัย** คือ เกษตรกรที่เข้าร่วมโครงการสานพลังประชารัฐเพื่อสนับสนุนการปลูกข้าวโพดหลังฤดูทำนา โดย ธ.ก.ส. เป็นผู้ถือกรมธรรม์ประกันภัย 3.3 **อัตราเบี้ยประกันภัย** จำนวน 65 บาท/ไร่ (รวมอากรแสตมป์และภาษีมูลค่าเพิ่ม)  |
| **4. วงเงินคุ้มครอง** | 4.1 หมวดความคุ้มครองที่ 1 ได้รับวงเงินคุ้มครอง จำนวน 1,500 บาท/ไร่ จากความเสียหายจากน้ำท่วมหรือฝนตกหนัก ภัยแล้ง ฝนแล้ง หรือฝนทิ้งช่วง ลมพายุหรือพายไต้ฝุ่น ภัยอากาศหนาวหรือน้ำค้างแข็ง ลูกเห็บ ไฟไหม้ หรือภัยจากช้างป่า ซึ่งภัยดังกล่าวผู้ว่าราชการจังหวัดได้มีการประกาศเป็นเขตให้ความช่วยเหลือ ผู้ประสบภัยพิบัติกรณีฉุกเฉิน ในระยะเวลาเอาประกันภัย 4.2 หมวดความคุ้มครองที่ 2 ได้รับวงเงินคุ้มครอง จำนวน 750 บาท/ไร่ จากความเสียหายจากศัตรูพืชหรือโรคพืชระบาด ซึ่งภัยดังกล่าวผู้ว่าราชการจังหวัดได้มีการประกาศเป็นเขตให้ความช่วยเหลือผู้ประสบภัยพิบัติกรณีฉุกเฉินในระยะเวลาเอาประกันภัย  |
| **5. การอุดหนุนค่าเบี้ยประกันภัยของรัฐบาล** | **รัฐบาลจะอุดหนุนค่าเบี้ยประกันภัยให้แก่ผู้เอาประกันภัยที่เข้าร่วมโครงการฯ ทุกราย ในพื้นที่เป้าหมาย 2 ล้านไร่ งบประมาณรวม 130 ล้านบาท**  |
| **6. ระยะเวลาเอาประกันภัย** | ตั้งแต่วันที่คณะรัฐมนตรีมีมติให้ความเห็นชอบการประกันภัยข้าวโพดเลี้ยงสัตว์ตามโครงการสานพลังประชารัฐเพื่อสนับสนุนการปลูกข้าวโพดหลังฤดูทำนา ถึงวันสุดท้ายที่ต้นข้าวโพดเลี้ยงสัตว์ ปี 2561/62 ยังคงยืนต้นอยู่ในแปลงเพาะปลูกก่อนการเก็บเกี่ยว (วันเพาะปลูกไม่เกินวันที่ 15 มกราคม 2562)  |
| **7. การจ่ายค่าสินไหมทดแทน** | ผู้รับประกันภัยจะพิจารณาจ่ายสินไหมทดแทนจากแบบรายงานข้อมูลความเสียหายจริงเพื่อรับค่าสินไหมทดแทน (กษ 02 เพื่อการประกันภัยข้าวโพดเลี้ยงสัตว์) ที่ได้รับการรับรองจากคณะกรรมการให้ความช่วยเหลือผู้ประสบภัยพิบัติอำเภอ (ก.ช.ภ.อ.) กับทะเบียนเกษตรกร (ทบก.) ปี 2561/62 กับกรมส่งเสริมการเกษตร |

|  |
| --- |
| **ต่างประเทศ** |

**14. เรื่อง การประชุมใหญ่ผู้แทนผู้มีอำนาจเต็ม ปี ค.ศ. 2018 ของสหภาพโทรคมนาคมระหว่างประเทศ**

 คณะรัฐมนตรีมีมติเห็นชอบตามที่กระทรวงดิจิทัลเพื่อเศรษฐกิจและสังคม (ดศ.) เสนอ ดังนี้

 1. เห็นชอบเอกสารท่าทีของประเทศไทยในการเข้าร่วมการประชุมใหญ่ผู้แทนผู้มีอำนาจเต็ม ปี ค.ศ. 2018 ของสหภาพโทรคมนาคมระหว่างประเทศ (International Telecommunication Union : ITU) รวมถึงร่างข้อสงวนต่อกรรมสารสุดท้ายซึ่งได้แก้ไขตามที่กระทรวงการต่างประเทศ (กต.) ได้ให้ความเห็น และมอบหมายให้หัวหน้าคณะผู้แทนไทยหรือผู้แทนไทยที่ได้รับมอบหมายจากหัวหน้าคณะพิจารณาใช้ดุลยพินิจ ตามสถานการณ์ตามความเหมาะสมในเรื่องที่จะเป็นประโยชน์ต่อไป (จะมีการประชุม ณ นครดูไบ สหรัฐอาหรับ เอมิเรตส์ ระหว่างวันที่ 29 ตุลาคม – 16 พฤศจิกายน 2561)

 2. มอบอำนาจให้แก่หัวหน้าคณะและรองหัวหน้าคณะผู้แทนไทยในการอภิปราย ลงมติ และ ลงนามในกรรมสารสุดท้ายของการประชุมใหญ่ผู้แทนผู้มีอำนาจเต็มปี ค.ศ. 2018 ของ ITU

 3. มอบหมายให้ กต. ออกหนังสือแต่งตั้งผู้แทน (Credentials) โดยมอบอำนาจตามข้อ 2 ให้แก่หัวหน้าคณะและรองหัวหน้าคณะผู้แทนไทย

 **สาระสำคัญของเรื่อง** ดศ. แจ้งว่า สหภาพโทรคมนาคมระหว่างประเทศ (ITU) ได้เชิญประเทศสมาชิกพิจารณาแต่งตั้งคณะผู้แทนเพื่อเข้าร่วมการประชุมใหญ่ผู้แทนผู้มีอำนาจเต็ม ปี ค.ศ. 2018 (Plenipotentiary Conference 2018 : PP-18) ณ นครดูไบ สหรัฐอาหรับเอมิเรตส์ ระหว่างวันที่ 29 ตุลาคม - 16 พฤศจิกายน 2561 ซึ่งการประชุมดังกล่าวจะจัดขึ้นทุก 4 ปี มีคณะผู้แทนจากประเทศสมาชิก 193 ประเทศเข้าร่วม โดยการเข้าร่วมการประชุม PP-18 นี้ จะเป็นโอกาสในการแสดงบทบาทการมีส่วนร่วมของประเทศไทยในเวทีระหว่างประเทศ ในฐานะที่ประเทศไทยเป็นสมาชิก ITU ตั้งแต่ปี พ.ศ. 2426 เป็นที่ตั้งสำนักงานภูมิภาคเอเชียและแปซิฟิกของ ITU ตั้งแต่ปี พ.ศ. 2535 และได้รับเลือกตั้งให้ดำรงตำแหน่งสมาชิกสภาบริหารของ ITU ต่อเนื่องถึง 9 สมัย อีกทั้งที่ผ่านมาได้แสดงบทบาทในเวทีการประชุมต่าง ๆ และได้รับคัดเลือกให้เป็นเจ้าภาพจัดกิจกรรมระดับนานาชาติของ ITU หลายครั้ง

 ทั้งนี้ ในการประชุม PP- 18 จะมีการเลือกตั้งตำแหน่งผู้บริหารของ ITU สำหรับวาระปี ค.ศ. 2018 – 2022 ซึ่งถือเป็นธรรมเนียมปฏิบัติที่ ITU ได้ดำเนินการมาอย่างต่อเนื่องเป็นประจำทุก ๆ 4 ปี โดยประเทศไทยก็ได้เสนอตัวลงสมัครรับเลือกตั้งในตำแหน่งสมาชิกสภาบริหารในส่วนของภูมิภาคเอเชียและออสตราเลเซีย (ภูมิภาค อี) และได้รับเลือกตั้งให้ดำรงตำแหน่งดังกล่าวอย่างต่อเนื่องตั้งแต่ปี พ.ศ. 2516 รวม 9 สมัย สำหรับในครั้งนี้ คณะรัฐมนตรีได้มีมติเมื่อวันที่ 8 สิงหาคม 2560 อนุมัติให้ประเทศไทยสมัครรับเลือกตั้งในตำแหน่งดังกล่าวอีก 1 สมัย โดยให้ กต. ดำเนินการขอคะแนนเสียง/แลกเสียงสนับสนุนจากประเทศต่าง ๆ เพื่อให้ประเทศไทยได้รับการเลือกตั้งให้ดำรงตำแหน่งดังกล่าวอีก 1 สมัย ซึ่งจะทำให้ประเทศไทยได้มีส่วนร่วมในการบริหารงานของ ITU รวมทั้งการกำหนดนโยบาย ทิศทางการพัฒนา และวางแผนด้านโทรคมนาคมเทคโนโลยีสารสนเทศและการสื่อสาร อันจะเอื้อประโยชน์ให้แก่ประเทศไทยในการเป็นศูนย์กลางด้านโทรคมนาคมของภูมิภาคด้วยบทบาทที่แข็งขันของประเทศไทยในเรื่องการพัฒนาด้านโทรคมนาคมและเทคโนโลยีสารสนเทศที่ได้รับการยอมรับจากนานาประเทศต่อไป

**15. เรื่อง ร่างบันทึกความเข้าใจว่าด้วยความร่วมมือด้านเทคโนโลยีสารสนเทศและการสื่อสารและเทคโนโลยีดิจิทัลระหว่างกระทรวงดิจิทัลเพื่อเศรษฐกิจและสังคมแห่งราชอาณาจักรไทยกับกระทรวงเทคโนโลยีสารสนเทศและการสื่อสารแห่งสาธารณรัฐรวันดา**

 คณะรัฐมนตรีมีมติเห็นชอบและอนุมัติตามที่กระทรวงดิจิทัลเพื่อเศรษฐกิจและสังคม (ดศ.) เสนอ ดังนี้

 1. เห็นชอบและอนุมัติให้มีการลงนามในร่างบันทึกความเข้าใจว่าด้วยความร่วมมือด้านเทคโนโลยีสารสนเทศและการสื่อสารและเทคโนโลยีดิจิทัลระหว่างกระทรวงดิจิทัลเพื่อเศรษฐกิจและสังคมแห่งราชอาณาจักรไทยกับกระทรวงเทคโนโลยีสารสนเทศและการสื่อสารแห่งสาธารณรัฐรวันดา ทั้งนี้ ในกรณีที่มีความจำเป็นต้องปรับปรุงถ้อยคำที่มิใช่สาระสำคัญและไม่ขัดกับหลักการที่คณะรัฐมนตรีได้อนุมัติหรือให้ความเห็นชอบไว้ ให้ ดศ. ดำเนินการได้โดยให้เสนอคณะรัฐมนตรีทราบภายหลัง พร้อมทั้งชี้แจงเหตุผลและประโยชน์ที่ไทยได้รับจากการปรับเปลี่ยนดังกล่าว

 2. อนุมัติให้รัฐมนตรีว่าการกระทรวงดิจิทัลเพื่อเศรษฐกิจและสังคม หรือผู้ที่รัฐมนตรีว่าการกระทรวงดิจิทัลเพื่อเศรษฐกิจและสังคมมอบหมายให้เป็นผู้ลงนามในร่างบันทึกความเข้าใจฉบับดังกล่าว

[โดยจะมีการลงนามในการประชุมใหญ่ผู้แทนผู้มีอำนาจเต็มปี ค.ศ. 2018 (Plenipotentiary Conference 2018 : PP - 18) ของสหภาพโทรคมนาคมระหว่างประเทศ ณ นครดูไบ สหรัฐอาหรับเอมิเรตส์ ระหว่างวันที่ 31 ตุลาคม – 2 พฤศจิกายน 2561]

 **สาระสำคัญของร่างบันทึกความเข้าใจฯ** เป็นการพัฒนาด้านโทรคมนาคมเทคโนโลยีสารสนเทศและการสื่อสาร (ICT) และเทคโนโลยีดิจิทัลของสองประเทศ เช่น พัฒนาและส่งเสริมอุตสาหกรรม ICT และเทคโนโลยีดิจิทัล ส่งเสริมความร่วมมือด้านโครงสร้างพื้นฐานบรอดแบรนด์และพัฒนาการบริการ ส่งเสริมนวัตกรรมดิจิทัลและระบบนิเวศดิจิทัล เป็นต้น

 ทั้งนี้ การลงนามในบันทึกความเข้าใจฉบับนี้เป็นประโยชน์ต่อประเทศไทยในการขยายความร่วมมือด้านการลงทุน พัฒนาด้านเทคนิค ขยายตลาด และพัฒนาบุคลากรด้านการสื่อสารโทรคมนาคมและเทคโนโลยีสารสนเทศ รวมถึงขับเคลื่อนเศรษฐกิจดิจิทัลต่อไปในอนาคต

**16. เรื่อง ท่าทีไทยสำหรับการประชุมสมัชชาภาคีอนุสัญญาว่าด้วยพื้นที่ชุ่มน้ำ สมัยที่ 13**

 คณะรัฐมนตรีมีมติเห็นชอบและรับทราบตามที่กระทรวงทรัพยากรธรรมชาติและสิ่งแวดล้อม (ทส.) เสนอดังนี้

 1. เห็นชอบท่าทีไทยสำหรับการประชุมสมัชชาภาคีอนุสัญญาว่าด้วยพื้นที่ชุ่มน้ำ สมัยที่ 13

 2. รับทราบองค์ประกอบคณะผู้แทนไทยในการเดินทางเข้าร่วมประชุมฯ

 ทั้งนี้ ในกรณีที่มีความจำเป็นต้องแก้ไขปรับปรุงร่างท่าทีไทยฯ เพิ่มเติมจากที่คณะรัฐมนตรีได้มีมติอนุมัติหรือให้ความเห็นชอบไปแล้ว หากการปรับเปลี่ยนดังกล่าวไม่ขัดกับหลักการที่คณะรัฐมนตรีได้อนุมัติหรือ ให้ความเห็นชอบไว้ ให้สามารถดำเนินการได้ โดยให้นำเสนอคณะรัฐมนตรีทราบภายหลัง พร้อมทั้งชี้แจงเหตุผลและประโยชน์ที่ไทยได้รับจากการปรับเปลี่ยนดังกล่าว

 **สาระสำคัญของเรื่อง**

 1. ร่างท่าทีไทยสำหรับการประชุมสมัชชาภาคีอนุสัญญาว่าด้วยพื้นที่ชุ่มน้ำสมัยที่ 13 ระหว่างวันที่ 21-29 ตุลาคม 2561 ณ นครดูไบ ประเทศสหรัฐอาหรับเอมิเรตส์ มีสาระสำคัญ เช่น (1) ฝ่ายไทยจะสนับสนุนและ ให้ความร่วมมือในการดำเนินการอนุรักษ์ ฟื้นฟู และใช้ประโยชน์พื้นที่ชุ่มน้ำอย่างชาญฉลาดร่วมกับประชาคมโลก (2) ฝ่ายไทยขอให้ภาคีอนุสัญญาว่าด้วยพื้นที่ชุ่มน้ำขับเคลื่อนการดำเนินงานการให้ความรู้และการมีส่วนร่วม ของประชาชนในการอนุรักษ์และใช้ประโยชน์จากพื้นที่ชุ่มน้ำไปสู่การปฏิบัติ โดยอาศัยกลไกความริเริ่มระดับภูมิภาค ที่มีอยู่ และ (3) ฝ่ายไทยเห็นควรสนับสนุนให้มีการใช้เครื่องมือ Rapid assessment of wetland ecosystem service (RAWES) ซึ่งเป็นเครื่องมือสำหรับการประเมินการให้บริการทางนิเวศของระบบนิเวศพื้นที่ชุ่มน้ำโดย ความสมัครใจ เป็นต้น ทั้งนี้ คณะกรรมการสิ่งแวดล้อมแห่งชาติในการประชุมครั้งที่ 5/2561 เมื่อวันที่ 3 ตุลาคม 2561 ได้มีมติเห็นชอบร่างท่าทีไทยสำหรับการประชุมสมัชชาภาคีอนุสัญญาว่าด้วยพื้นที่ชุ่มน้ำ สมัยที่ 13 ดังกล่าวแล้ว

 2. องค์ประกอบคณะผู้แทนไทยในการเดินทางเข้าร่วมประชุมสมัชชาภาคีอนุสัญญาว่าด้วยพื้นที่ ชุ่มน้ำ สมัยที่ 13 ประกอบด้วย

 1) หน่วยงานภายใน ทส. จำนวน 5 หน่วยงาน ได้แก่ (1) กรมอุทยานแห่งชาติสัตว์ป่า และพันธุ์พืช (2) กรมป่าไม้ (3) กรมทรัพยากรทางทะเลและชายฝั่ง (4) กรมทรัพยากรน้ำ และ (5) สำนักงานนโยบายและ แผนทรัพยากรธรรมชาติและสิ่งแวดล้อม (สผ.)

 2) หน่วยงานภายนอก ทส. จำนวน 1 หน่วยงาน คือ กรมองค์การระหว่างประเทศ

 ทั้งนี้ รัฐมนตรีว่าการกระทรวงทรัพยากรธรรมชาติและสิ่งแวดล้อมได้อนุมัติองค์ประกอบคณะผู้แทนไทยข้างต้นแล้ว และมอบหมายให้เลขาธิการสำนักงานนโยบายและแผนทรัพยากรธรรมชาติและสิ่งแวดล้อมปฏิบัติหน้าที่ในฐานะหัวหน้าคณะผู้แทนไทยในการเดินทางเข้าร่วมประชุมดังกล่าว

**17. เรื่อง ขอความเห็นชอบร่างถ้อยแถลงร่วมการประชุมระดับรัฐมนตรีอาเซียนด้านสตรี ครั้งที่ 3**

 คณะรัฐมนตรีมีมติเห็นชอบร่างถ้อยแถลงร่วมการประชุมระดับรัฐมนตรีอาเซียนด้านสตรี ครั้งที่ 3 ตามที่กระทรวงการพัฒนาสังคมและความมั่นคงของมนุษย์ (พม.) เสนอ

 ทั้งนี้ หากมีความจำเป็นต้องแก้ไขร่างเอกสารที่ไม่ใช่สาระสำคัญหรือไม่ขัดต่อผลประโยชน์ของประเทศไทย ให้ พม. ดำเนินการได้โดยไม่ต้องนำเสนอคณะรัฐมนตรีเพื่อพิจารณาอีก

 **สาระสำคัญของร่างแถลงการณ์ร่วมการประชุมระดับรัฐมนตรีอาเซียนด้านสตรี ครั้งที่ 3** ภายใต้หัวข้อหลัก “การคุ้มครองทางสังคมเพื่อสตรีและเด็กหญิง เพื่อบรรลุวิสัยทัศน์อาเซียน 2025” สรุปได้ดังนี้

 1. ส่งเสริมความเสมอภาคระหว่างเพศ และการเสริมสร้างศักยภาพของสตรีและเด็กหญิงในภูมิภาคอาเซียน ตามที่ระบุในวิสัยทัศน์อาเซียน 2025, แผนงานประชาสังคมและวัฒนธรรมอาเซียน 2025, ปฏิญญาผู้นำอาเซียนว่าด้วยการดำเนินงานตามวิสัยทัศน์ประชาคมอาเซียน 2025, ปฏิญญาว่าด้วยการขจัดความรุนแรงต่อสตรีและขจัดความรุนแรงต่อเด็กในภูมิภาคอาเซียน 2013 และปฏิญญาผู้นำอาเซียนว่าด้วยการดำเนินงานตามวิสัยทัศน์ประชาคมอาเซียน 2025 และเป้าหมายการพัฒนาที่ยั่งยืนโดยคำนึงถึงมิติหญิงชาย 2017

 2. ยกย่อง กระบวนการในการแปลงแผนสู่การปฏิบัติ ของแผนปฏิบัติการภูมิภาคว่าด้วยการขจัดความรุนแรงต่อสตรี (RPA EVAW) และแผนปฏิบัติการภูมิภาคว่าด้วยการขจัดความรุนแรงต่อเด็ก และความพยายามต่อเนื่องในการบูรณาการประเด็นการส่งเสริมความเสมอภาคระหว่างเพศเข้าสู่เสาหลักทั้งสามเสาของอาเซียน

 3. ตระหนักถึงการบรรลุความเสมอภาคระหว่างเพศและการเสริมสร้างศักยภาพของสตรีและเด็กหญิง มาตรการในการคุ้มครองทางสังคม มีความสำคัญ เพื่อสร้างสิ่งแวดล้อมที่ส่งเสริมให้สตรีและเด็กหญิงมีสิทธิเสรีภาพ ตระหนักถึงศักยภาพของตน เลือกเส้นทางชีวิต และสามารถยืนหยัดและยืดหยุ่นท่ามกลางความเสี่ยงและการเปลี่ยนแปลงต่าง ๆ ที่เกิดขึ้น

 4. ยอมรับ การส่งเสริมความเสมอภาคระหว่างเพศทั้งหลักการ กระบวนการและการปฏิบัติด้วยการข้ามภาคส่วน ซึ่งต้องมีความพยายามร่วมกันในประเด็นต่าง ๆ ของการพัฒนาอย่างยั่งยืน ได้แก่ การคุ้มครองทางสังคม การศึกษา การขจัดความยากจน การเสริมพลังทางเศรษฐกิจ การเปลี่ยนแปลงสภาพภูมิอากาศ

 5. สนับสนุน รัฐสมาชิก เพื่อร่วมมือกันเพื่อเร่งให้เกิดความก้าวหน้าและประโยชน์ในการส่งเสริมความเสมอภาคระหว่างเพศ และการบูรณาการมิติหญิงชายในสามเสาหลักของอาเซียน ซึ่งมีประชาชนเป็นศูนย์กลาง และประชาชนมีส่วนร่วมในอาเซียน

 6. ส่งเสริม การนำประเด็นหญิงชายเข้าไปในทุกภาคส่วนของการพัฒนาอย่างยั่งยืน การมีส่วนร่วมและความต้องการของสตรีและเด็กหญิงในการออกแบบและดำเนินการด้านนโยบายและโครงการต่าง ๆ ที่ส่งผลกระทบต่อชีวิตและการดำรงชีวิตของสตรีและเด็กหญิง

 7. กระตุ้น รัฐสมาชิก และสามเสาหลักให้ผนึกกำลังและสร้างหุ้นส่วนความร่วมมือเชิงยุทธศาสตร์ระหว่างรัฐสมาชิกและหุ้นส่วนภายนอกเพื่อยุติการเลือกปฏิบัติต่อสตรีและเด็กหญิงทุกรูปแบบ

 8. สนับสนุนอย่างแข็งขัน ต่อการมีส่วนร่วมของผู้ชายและเด็กชายในฐานะผู้นำการเปลี่ยนแปลงในการส่งเสริมความเสมอภาคระหว่างเพศและกระตุ้นให้เกิดการเปลี่ยนแปลงเชิงบวกในพฤติกรรมและบรรทัดฐานทางเพศ ซึ่งเป็นข้อกำหนดเบื้องต้นของการปฏิรูปโครงสร้างเพื่อความเสมอภาค

 9. ให้ขับเคลื่อนการดำเนินงานตามแผนปฏิบัติการ ACW 2016 – 2020 และรับประกันว่าการมีส่วนร่วมและความหลากหลายของสตรีและเด็กหญิงของอาเซียนได้รับการบรรจุในแผนปฏิบัติการ ACW 2021 – 2025 ฉบับต่อไป

 10. สร้างความเข้มแข็งให้กับพันธสัญญา เพื่อย้ำถึงความไม่เท่าเทียมระหว่างเพศการบูรณาการความเสมอภาคระหว่างเพศในความมั่นคงทางการเมือง เศรษฐกิจ และสังคมวัฒนธรรม และตระหนักถึงวิสัยทัศน์ประชาคมอาเซียน 2025 และเป้าหมายการพัฒนาที่ยั่งยืน

 โดยการประชุมระดับรัฐมนตรีอาเซียนด้านสตรี ครั้งที่ 3 (The 3rd ASEAN Ministerial Meeting on Women) ณ กรุงฮานอย สาธารณรัฐสังคมนิยมเวียดนามระหว่างวันที่ 24 – 25 ตุลาคม 2561 จะมีการรับรองร่างถ้อยแถลงร่วมการประชุมระดับรัฐมนตรีอาเซียนด้านสตรี ครั้งที่ 3 ในวันที่ 25 ตุลาคม 2561

**18. เรื่อง ขอความเห็นชอบต่อร่างปฏิญญาแห่งอัสตานาในการประชุมระดับโลกด้านการสาธารณสุขมูลฐานสำหรับการประชุม Second International Conference on Primary Health Care Towards Universal Health Coverage and the Sustainable Development Goals**

 คณะรัฐมนตรีมีมติเห็นชอบต่อร่างปฏิญญาแห่งอัสตานาของการประชุมระดับโลกด้านการสาธารณสุขมูลฐาน ตามที่กระทรวงสาธารณสุข (สธ.) เสนอ โดยหากมีความจำเป็นต้องปรับปรุงแก้ไขร่างปฏิญญาฯ ฉบับดังกล่าว ที่ไม่ใช่สาระสำคัญและไม่ขัดกับหลักการที่คณะรัฐมนตรีได้ให้ความเห็นชอบไว้ ให้ สธ. สามารถดำเนินการได้ โดยให้นำเสนอคณะรัฐมนตรีทราบภายหลังพร้อมทั้งชี้แจงเหตุผลและประโยชน์ที่ประเทศไทยได้รับจากการปรับเปลี่ยนดังกล่าว และเห็นชอบให้รัฐมนตรีว่าการกระทรวงสาธารณสุข หรือผู้ที่ได้รับมอบหมายร่วมรับรองร่างปฏิญญาฯ ฉบับดังกล่าว

 **สาระสำคัญของร่างปฏิญญาแห่งอัสตานาในการประชุมระดับโลกด้านการสาธารณสุขมูลฐานฉบับดังกล่าว**เป็นการแสดงเจตนารมณ์ในพันธสัญญาปฏิญญาอัลมา อตา (Alma-Ata) ซึ่งได้มีการจัดทำขึ้นมาตั้งแต่ปี พ.ศ. 2521 และเพื่อให้บรรลุตามเป้าหมายการพัฒนาที่ยั่งยืน ในปี พ.ศ. 2573 โดยสรุป ดังนี้

 1. ภาครัฐและภาคสังคม จะต้องให้ความสำคัญในการส่งเสริม และคุ้มครองสุขภาพและสุขภาวะของประชาชนให้ดีขึ้นทั้งในระดับประเทศและระดับบุคคลตลอดจนระบบสุขภาพที่เข้มแข็ง

 2. การสาธารณสุขมูลฐานและการบริการด้านสุขภาพ จะต้องมีคุณภาพสูง มีความปลอดภัย มีความครอบคลุม มีการบูรณาการ สามารถเข้าถึงบริการได้ง่าย และราคาเหมาะสมสำหรับประชาชนทุกคน พร้อมด้วยการบริการโดยบุคลากรทางการแพทย์ที่ผ่านการฝึกอบรมที่มีคุณภาพมาตรฐาน มีทักษะความชำนาญ มีความกระตือรือร้น

 3. ชาวบ้านและชุมชนจะต้องมีพลังและร่วมกันในการดูแลรักษาสุขภาพของตนเองให้ดีและเป็นผู้นำด้านสุขภาพรอบด้าน

 4. ผู้มีส่วนร่วมทุกภาคส่วนและผู้มีส่วนได้ส่วนเสีย จะต้องประกาศตนในการเข้าร่วมส่งเสริมสนับสนุนการดำเนินการอย่างมีประสิทธิภาพทั้งต่อนโยบายสุขภาพระดับชาติ ตลอดจนยุทธศาสตร์การพัฒนาและแผนการดำเนินงานต่าง ๆ ที่เกี่ยวข้อง

 ทั้งนี้ ร่างปฏิญญาฯ ได้แสดงเจตนารมณ์และความมุ่งมั่นในการเคารพ ปกป้อง และส่งเสริมสิทธิขั้นพื้นฐานของมนุษย์ทุกคน การเสริมสร้างความเข้มแข็งด้านสาธารณสุขมูลฐาน การจัดบริการสุขภาพที่มีคุณภาพ ปลอดภัย ราคาเหมาะสม และให้ทุกคนสามารถเข้าถึงบริการ การมีส่วนร่วมจากทุกฝ่ายในสังคมเพื่อสร้างเสริมสุขภาพของคน การสร้างความยั่งยืนด้านสาธารณสุขมูลฐานแก่ประชาชน การเสริมสร้างพลังอำนาจของชาวบ้านและชุมชนผ่านการมีส่วนร่วมของนโยบายด้านสุขภาพของภาครัฐ ตลอดจนการผลักดันให้ผู้มีส่วนได้ส่วนเสียสนับสนุนนโยบายของชาติในการสร้างความเข้มแข็งและความยั่งยืนทางด้านสาธารณสุขมูลฐาน โดยภายหลังจากที่ปฏิญญาฉบับนี้ไดรับการรับรองร่วมกันจากทุกภาคส่วนที่เกี่ยวข้องจะได้นำไปสู่การปฏิบัติจริงในทันทีเพื่อให้บรรลุเป้าหมายการพัฒนาที่ยังยืนของการมีสุขภาพและสุขภาวะที่ดีของทุกคน

 โดยที่ร่างปฏิญญาแห่งอัสตานาในการประชุมระดับโลกด้านการสาธารณสุขมูลฐานจะมีการรับรองในการประชุม Second International Conference on Primary Health Care Towards Universal Health Coverage and the Sustainable Development Goals ระหว่างวันที่ 25 – 26 ตุลาคม 2561 ณ กรุงอัสตานา สาธารณรัฐคาซัคสถาน

**19. เรื่อง ร่างถ้อยแถลงร่วมของการประชุมรัฐมนตรีพลังงานอาเซียน ครั้งที่ 36 และการประชุมอื่นที่เกี่ยวข้อง**

 คณะรัฐมนตรีมีมติอนุมัติและเห็นชอบตามที่กระทรวงพลังงาน (พน.) เสนอ ดังนี้

 1. เห็นชอบร่างถ้อยแถลงร่วมของการประชุมรัฐมนตรีอาเซียนด้านพลังงาน ครั้งที่ 36 ร่างถ้อยแถลงร่วมของการประชุมรัฐมนตรีอาเซียนด้านพลังงาน+3 (จีน ญี่ปุ่น และเกาหลีใต้) ครั้งที่ 15 และร่างถ้อยแถลงร่วมของการประชุมสุดยอดรัฐมนตรีพลังงานเอเชียตะวันออก ครั้งที่ 12

 2. อนุมัติให้รัฐมนตรีว่าการกระทรวงพลังงาน (หรือผู้ที่ได้รับมอบอำนาจจากรัฐมนตรีว่าการกระทรวงพลังงาน) เป็นผู้ให้การรับรองในร่างถ้อยแถลงร่วมฯ นี้ ร่วมกับรัฐมนตรีพลังงานของกลุ่มประเทศสมาชิกดังกล่าวได้

 3. หากมีความจำเป็นต้องแก้ไขปรับปรุงร่างถ้อยแถลงร่วมของการประชุมรัฐมนตรีอาเซียนด้านพลังงาน ครั้งที่ 36 และการประชุมอื่นที่เกี่ยวข้อง ในส่วนที่มิใช่สาระสำคัญหรือกระทบต่อผลประโยชน์ของประเทศไทยและไม่ขัดกับหลักการที่คณะรัฐมนตรีได้ให้ความเห็นชอบไว้ ให้ พน. และคณะผู้แทนไทยที่เข้าร่วมการประชุมดังกล่าวสามารถดำเนินการได้โดยไม่ต้องนำเสนอคณะรัฐมนตรีเพื่อพิจารณาอีกครั้ง

 **สาระสำคัญของร่างถ้อยแถลงร่วมฯ**

1. **ร่างถ้อยแถลงร่วมของการประชุมรัฐมนตรีอาเซียนด้านพลังงาน ครั้งที่ 36** เป็นถ้อยแถลงร่วมสรุปผลการประชุม ซึ่งประกอบด้วยสาระหลัก คือ การดำเนินงานและความสำเร็จของประเทศสมาชิกอาเซียนเพื่อการบรรลุเป้าหมายตามแผน APAEC พ.ศ. 2559 – 2568 ระยะที่ 1 พ.ศ. 2559 – 2563 ซึ่งให้ความสำคัญในการลดความเข้มข้นของการใช้พลังงานในอาเซียน และการเพิ่มสัดส่วนพลังงานหมุนเวียนในภาพรวมการใช้พลังงาน รวมถึงการขยายโครงสร้างพื้นฐานด้านพลังงานให้ครอบคลุมกว้างขวางในภูมิภาคมากขึ้น ส่งผลต่อความมั่นคงด้านพลังงานในภาพรวม นอกจากนั้นยังส่งเสริมการพัฒนาแนวทางในการสร้างสรรค์นวัตกรรมและนโยบายที่แข็งแกร่งเพื่อเสริมสร้างความยืดหยุ่นด้านพลังงานในอนาคตของภูมิภาค การส่งเสริมเทคโนโลยีถ่านหินสะอาด รวมถึงโครงการซื้อขายไฟฟ้าระดับพหุภาคีภายใต้โครงการบูรณาการด้านไฟฟ้าระหว่าง ลาว ไทย และมาเลเซีย และผลักดันโครงการบูรณาการฯ ให้มีการซื้อขายไฟฟ้าฟ้าเพิ่มขึ้น และได้มีการแสดงความยินดีกับการลงนาม บันทึกความเข้าใจระหว่างอาเซียน และทบวงการพลังงานหมุนเวียนระหว่างประเทศ (Memorandum of Understanding (MOU) between the Association of Southeast Asian Nations (ASEAN) and the International Renewable Energy Agency (IRENA)

 2. **ร่างถ้อยแถลงร่วมของรัฐมนตรีพลังงานอาเซียน+3 ครั้งที่ 15** เป็นถ้อยแถลงร่วมสรุปผลการประชุม ซึ่งประกอบด้วยสาระหลัก คือ การให้ความสำคัญของความร่วมมือด้านพลังงานและการบูรณาการตลาดระหว่างประเทศสมาชิกอาเซียน + 3 การแบ่งปันแนวปฏิบัติที่เป็นเลิศและการพัฒนานโยบายเกี่ยวกับความมั่นคงด้านพลังงานน้ำมัน ก๊าซธรรมชาติ ถ่านหิน รวมถึงการให้ความสำคัญกับความปลอดภัยและความมั่นคงทางพลังงานนิวเคลียร์เพื่อประชาชนในประเทศสมาชิกอาเซียน + 3 โดยให้ความสำคัญกับการพัฒนาความเข้าใจสาธารณะในด้านการผลิตไฟฟ้าจากพลังงานนิวเคลียร์ รวมถึงพัฒนาเศรษฐกิจคาร์บอนต่ำและพลังงานสะอาดที่ยั่งยืน

 3. **ร่างถ้อยแถลงร่วมของรัฐมนตรีพลังงานแห่งเอเชียตะวันออก ครั้งที่ 12** เป็นถ้อยแถลงร่วมสรุปผลการประชุม ซึ่งประกอบด้วยสาระหลัก คือ การให้ความสำคัญของการดำเนินความร่วมมือในการใช้ประโยชน์จากเทคโนโลยีพลังงานสะอาดอย่างเป็นรูปธรรมซึ่งสามารถเอื้อต่อการเติบโตทางเศรษฐกิจความมั่นคงด้านพลังงานและระบบนิเวศที่ยั่งยืนของภูมิภาค การใช้พลังงานอย่างมีประสิทธิภาพการใช้พลังงานหมุนเวียนและเชื้อเพลิงชีวภาพรุ่นสำหรับภาคขนส่งและภาคอื่น ๆ การส่งเสริมการใช้ก๊าซธรรมชาติที่มีประสิทธิภาพสูง อาทิ ก๊าซธรรมชาติเหลว (LNG) การใช้เทคโนโลยีการปล่อยมลพิษต่ำ อาทิ การใช้เทคโนโลยีไฮโดรเจนสำหรับภาคคมนาคม และการเน้นย้ำบทบาทสำคัญของก๊าซธรรมชาติในการพัฒนาความมั่นคงด้านพลังงาน และการพัฒนาโครงสร้างพื้นฐานที่เกี่ยวข้อง

 ทั้งนี้ การประชุมรัฐมนตรีอาเซียนด้านพลังงาน ครั้งที่ 36 การประชุมรัฐมนตรีอาเซียนด้านพลังงาน+3 (จีน ญี่ปุ่น และเกาหลีใต้) ครั้งที่ 15 และการประชุมสุดยอดรัฐมนตรีพลังงานแห่งเอเชียตะวันออก ครั้งที่ 12 มีกำหนดจัดขึ้นระหว่างวันที่ 29 – 30 ตุลาคม 2561 ณ สาธารณรัฐสิงคโปร์

|  |
| --- |
|  **แต่งตั้ง** |

**20. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทวิชาการระดับทรงคุณวุฒิ (กระทรวงสาธารณสุข)**

 คณะรัฐมนตรีมีมติอนุมัติตามที่กระทรวงสาธารณสุขเสนอแต่งตั้ง **นางพันธุ์นภา กิตติรัตนไพบูลย์** นายแพทย์เชี่ยวชาญ (ด้านเวชกรรม สาขาจิตเวช) กลุ่มงานพัฒนางานส่งเสริมป้องกัน สำนักพัฒนาสุขภาพจิต กรมสุขภาพจิต ให้ดำรงตำแหน่ง นายแพทย์ทรงคุณวุฒิ (ด้านเวชกรรม สาขาจิตเวช) กลุ่มงานการแพทย์ กลุ่มบริการทางการแพทย์ โรงพยาบาลสวนสราญรมย์ กรมสุขภาพจิต กระทรวงสาธารณสุข ตั้งแต่วันที่ 7 กรกฎาคม 2560 ซึ่งเป็นวันที่มีคุณสมบัติครบถ้วนสมบูรณ์ ทั้งนี้ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป

**21. เรื่อง การแต่งตั้งข้าราชการพลเรือนสามัญ (กระทรวงการต่างประเทศ)**

 คณะรัฐมนตรีมีมติอนุมัติตามที่กระทรวงการต่างประเทศเสนอแต่งตั้ง **นางอรุณรุ่ง โพธิ์ทอง ฮัมฟรีย์ส** รองอธิบดีกรมเอเชียตะวันออก ให้ดำรงตำแหน่ง เอกอัครราชทูต สถานเอกอัครราชทูต ณ กรุงธากา สาธารณรัฐประชาชนบังกลาเทศ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป เพื่อทดแทน ผู้เกษียณอายุราชการ ทั้งนี้ การแต่งตั้งเอกอัครราชทูตประจำต่างประเทศดังกล่าวได้รับความเห็นชอบจากประเทศผู้รับ

**22. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทบริหารระดับสูง (กระทรวงยุติธรรม)**

 คณะรัฐมนตรีมีมติอนุมัติตามที่กระทรวงยุติธรรมเสนอแต่งตั้งข้าราชการพลเรือนสามัญ สังกัดกระทรวงยุติธรรม ให้ดำรงตำแหน่งประเภทบริหารระดับสูง จำนวน 3 ราย ดังนี้

 1. **นางกิ่งกาญจน์ บุญประสิทธิ์** รองอธิบดีกรมพินิจและคุ้มครองเด็กและเยาวชน ดำรงตำแหน่ง ผู้ตรวจราชการกระทรวง สำนักงานปลัดกระทรวง

 2. **พันตำรวจเอก ทรงศักดิ์ รักศักดิ์สกุล** รองอธิบดีกรมสอบสวนคดีพิเศษ ดำรงตำแหน่ง ผู้ตรวจราชการกระทรวง สำนักงานปลัดกระทรวง

 3. **พันตำรวจโท วรรณพงษ์ คชรักษ์** รองผู้อำนวยการสถาบันนิติวิทยาศาสตร์ ดำรงตำแหน่ง ผู้อำนวยการสถาบันนิติวิทยาศาสตร์

 ทั้งนี้ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป เพื่อทดแทนตำแหน่งที่ว่างและทดแทนผู้เกษียณอายุราชการ

**23. เรื่อง การแต่งตั้งประธานกรรมการในคณะกรรมการพัฒนาการเศรษฐกิจและสังคมแห่งชาติ**

 คณะรัฐมนตรีมีมติอนุมัติตามที่สำนักงานคณะกรรมการพัฒนาการเศรษฐกิจและสังคมแห่งชาติเสนอให้ **นายสนิท อักษรแก้ว** พ้นจากการเป็นกรรมการในคณะกรรมการพัฒนาการเศรษฐกิจและสังคมแห่งชาติ และแต่งตั้งเป็นประธานกรรมการในคณะกรรมการดังกล่าว แทน นายอำพน กิตติอำพน ประธานกรรมการเดิมที่ลาออกจากตำแหน่ง ทั้งนี้ ตั้งแต่วันที่ 24 ตุลาคม 2561 เป็นต้นไป

**24. เรื่อง แต่งตั้งผู้ว่าการการไฟฟ้าส่วนภูมิภาค**

 คณะรัฐมนตรีมีมติเห็นชอบการแต่งตั้ง **นายสมพงษ์ ปรีเปรม** ให้ดำรงตำแหน่งผู้ว่าการการไฟฟ้าส่วนภูมิภาค (ผู้ว่าการ กฟภ.) และการกำหนดอัตราค่าตอบแทนตามที่กระทรวงมหาดไทยเสนอ (ตามมติคณะกรรมการการไฟฟ้าส่วนภูมิภาค ครั้งที่ 9/2561 เมื่อวันที่ 19 กันยายน 2561) สำหรับค่าตอบแทนและสิทธิประโยชน์อื่น รวมทั้งเงื่อนไขการจ้าง และการประเมินผลการปฏิบัติงานให้เป็นไปตามความเห็นของกระทรวงการคลัง โดยให้มีผลตั้งแต่วันที่ลงนามในสัญญาจ้าง แต่ไม่ก่อนวันที่คณะรัฐมนตรีมีมติ และให้ นายสมพงษ์ ปรีเปรม ลาออกจากการเป็นพนักงานรัฐวิสาหกิจก่อนลงนามในสัญญาจ้างด้วย

**25. เรื่อง ให้กรรมการผู้ช่วยรัฐมนตรีคงอยู่ปฏิบัติหน้าที่ต่ออีกหนึ่งวาระ**

 คณะรัฐมนตรีมีมติเห็นชอบตามที่สำนักเลขาธิการนายกรัฐมนตรีเสนอให้ **นายธีระพงษ์ รอดประเสริฐ** **ผู้ช่วยรัฐมนตรีประจำกระทรวงคมนาคม** ซึ่งจะครบวาระการดำรงตำแหน่งหนึ่งปี ในวันที่ 10 พฤศจิกายน 2561 คงอยู่ปฏิบัติหน้าที่ต่ออีกหนึ่งวาระ ตั้งแต่วันที่ 11 พฤศจิกายน 2561

**26. เรื่อง การแต่งตั้งข้าราชการให้ดำรงตำแหน่งประเภทบริหาร ระดับสูง กระทรวงเกษตรและสหกรณ์**

 คณะรัฐมนตรีมีมติอนุมัติตามที่กระทรวงเกษตรและสหกรณ์เสนอแต่งตั้งข้าราชการให้ดำรงตำแหน่งประเภทบริหารระดับสูง จำนวน 3 ราย ดังนี้

 1. **นายวราวุธ ชูธรรมธัช** รองอธิบดี (นักบริหาร ระดับต้น) กรมวิชาการเกษตร แต่งตั้งให้ดำรงตำแหน่งผู้ตรวจราชการกระทรวง (ผู้ตรวจราชการกระทรวง ระดับสูง) สำนักงานปลัดกระทรวง

 2. **นางอุมาพร พิมลบุตร** รองอธิบดี (นักบริหาร ระดับต้น) กรมประมง แต่งตั้งให้ดำรงตำแหน่งผู้ตรวจราชการกระทรวง (ผู้ตรวจราชการกระทรวง ระดับสูง) สำนักงานปลัดกระทรวง

 3. **นายปราโมทย์ ยาใจ** รองอธิบดี (นักบริหาร ระดับต้น) กรมพัฒนาที่ดิน แต่งตั้งให้ดำรงตำแหน่งผู้ตรวจราชการกระทรวง (ผู้ตรวจราชการกระทรวง ระดับสูง) สำนักงานปลัดกระทรวง

 ทั้งนี้ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป

**27. เรื่อง การแต่งตั้งรองประธานกรรมการและกรรมการอื่นในคณะกรรมการธนาคารเพื่อการเกษตรและสหกรณ์การเกษตร**

 คณะรัฐมนตรีมีมติอนุมัติตามที่กระทรวงการคลังเสนอแต่งตั้งรองประธานกรรมการและกรรมการอื่นในคณะกรรมการธนาคารเพื่อการเกษตรและสหกรณ์การเกษตร แทนรองประธานกรรมการและกรรมการอื่นที่ขอลาออก ดังนี้

 1. **นายอนันต์ สุวรรณรัตน์** เป็นรองประธานกรรมการ แทนนายเลิศวิโรจน์ โกวัฒนะ ที่ขอลาออก

 2. **นางสาวเสริมสุข สลักเพ็ชร์** ผู้แทนกระทรวงเกษตรและสหกรณ์ เป็นกรรมการอื่น แทนนายสมชาย ชาญณรงค์กุล ที่ขอลาออก

 3. **นายวิณะโรจน์ ทรัพย์ส่งสุข** ผู้แทนสำนักงานการปฏิรูปที่ดินเพื่อเกษตรกรรม เป็นกรรมการอื่น แทนนายสุรจิตต์ อินทรชิต ที่ขอลาออก

 ทั้งนี้ ตั้งแต่วันที่ 24 ตุลาคม 2561 เป็นต้นไป โดยผู้ซึ่งได้รับแต่งตั้งแทนนี้ให้อยู่ในตำแหน่งตามวาระของผู้ซึ่งตนแทน

……………….